Kadar inflasi Malaysia kekal sederhana pada 2023

KUALA LUMPUR, 14 Zulkaedah 1444H, Sabtu – Kadar inflasi Malaysia dijangka kekal menyederhana tahun ini berdasarkan apa yang ditunjukkan oleh data ekonomi untuk beberapa bulan akan datang, kata Menteri Ekonomi, Rafizi Ramli.

Justeru, kerajaan optimis negara mampu mencapai sasaran inflasi antara 2.8 peratus dan 3.3 peratus pada 2023, katanya.

“Kami (kerajaan) akan terus fokus kepada meningkatkan kapasiti pengeluaran makanan di peringkat komuniti tempatan dan naratif harga makanan yang dimasak haruslah sederhana,” katanya kepada media selepas melancarkan Invest Fair 2023 di sini hari ini.

Menurut Rafizi, negara telah menyaksikan angka inflasi terkawal dengan 11 bulan berturut-turut inflasi menyederhanakan dengan memfokuskan pada beberapa siri langkah penstabilan.

“Ia adalah gabungan usaha. Ada yang berorientasikan pasaran dan ada yang bersifat asas (fundamental) tetapi secara keseluruhannya, kami menjangkakan aliran menurun ini akan berterusan sepanjang tahun,” tambahnya.

Sementara itu, mengulas mengenai dasar monetari negara, Rafizi menyatakan Kadar Dasar Semalaman dan dasar monetari didorong oleh data jangka panjang dan data berasaskan bukti yang tersedia untuk Bank Negara Malaysia (BNM).

“Melainkan ia mula mencerobohi jaringan keselamatan sosial atau memberi impak semerta kepada ekonomi, maka kita akan mengadakan perbincangan dengan BNM.

“Sementara itu, kerajaan akan memantau bagaimana pasaran bertindak balas terhadap kemelut had hutang di Amerika Syarikat. Semoga ia dapat diselesaikan minggu depan,” katanya.

Bertemakan ‘Grow your money lahh!”, Invest Fair 2023 selama dua hari itu menyaksikan lebih  50 penceramah pakar yang akan berkongsi pengetahuan mereka meliputi spektrum topik yang luas, termasuk tinjauan pasaran terkini, pandangan mendalam sektor serta topik berkaitan pelaburan. -Bernama


Kes buli: Syor JPA wujudkan jawatan warden sekolah sepenuh masa

BANGI, 7 Jamadilawal 1443H, Ahad – Jabatan Perkhidmatan Awam (JPA) perlu mempertimbangkan secara serius cadangan mewujudkan perjawatan warden asrama di sekolah asrama penuh (SBP) dan asrama harian.

Perjawatan baharu itu penting dan perlu dilaksanakan segera dalam usaha menangani masalah yang sering timbul termasuk kes buli.

Presiden Kesatuan Perkhidmatan Perguruan Kebangsaan (NUTP), Aminuddin Awang berkata, jawatan baharu yang dicadangkan bukan di bawah bidang kuasa Kementerian Pendidikan (KPM) atau Majlis Amanah Rakyat (MARA), sebaliknya dalam bidang kuasa JPA.

Katanya, sejak sekian lama NUTP memperjuangkan jawatan warden sepenuh masa di sekolah berasrama.

Ini berikutan, guru yang menyandang tugas berkenaan terpaksa menjalankan tugas hakiki mengajar di sekolah, dan pada masa sama menunaikan tanggungjawab menjaga dan mengawasi murid asrama sepanjang waktu.

“Besar harapan NUTP agar pihak JPA dapat memberikan pertimbangan serius untuk mewujudkan jawatan warden sepenuh masa ini,” katanya dalam kenyataan, hari ini.

Selain itu Aminuddin berkata, elaun sebanyak RM240 kepada guru merangkap warden itu yang bertanggungjawab sepenuhnya terhadap apa saja kejadian yang berlaku ke atas murid asrama tanpa mengira masa adalah tidak memadai.

“Disebabkan bebanan tugas itu, NUTP mendesak sejak dulu supaya jawatan warden asrama sepenuh masa diwujudkan dan sangat wajar disegerakan,” katanya.

Beliau juga menjelaskan, permasalahan itu sudah ada dalam pengetahuan KPM dan MARA kerana NUTP sudah berkali-kali membangkitkan isu ini.

“Jadi kami sekali lagi menyeru supaya isu yang berlaku perlu diteladani dan tidak akan berulang lagi,” katanya.

Sebelum ini, tular video di media sosial memaparkan tindakan beberapa remaja – yang dipercayai berlaku di Maktab Rendah Sains Mara (MRSM)- menumbuk dan menendang seorang pelajar secara beramai-ramai.

Menerusi video berdurasi 13 hingga 30 saat itu, seorang remaja dilihat menjadi mangsa buli apabila dia diminta berdiri tegak sebelum ditendang di bahagian belakang badan serta ditumbuk beberapa kali di perut oleh beberapa remaja lain.

Majlis Amanah Rakyat (Mara) mengesahkan kejadian itu dan berjanji tidak berkompromi serta mengambil tindakan tegas terhadap pelajar dalam kes terbabit.


Anwar U-turn isu ICERD bukti orang Melayu perlu tegas tuntut kehendak, bina ‘soft power’

SEJAK gelombang orang Melayu menolak ICERD dua tahun lalu, memang ramai yang ‘klaim’ merekalah hero untuk menambat hati dan sokongan Melayu.

Ada yang dahulunya mengecam kami kerana membantah ICERD dengan pelbagai label seperti rasis, ekstrimis dan sebagainya. Tetapi kerana perangai lalang, mereka sanggup bertebal muka.

Sebenarnya saya melihat ada beberapa pengajaran yang boleh kita jadikan refleksi terutamanya sebagai rakyat marhaen, khususnya sebagai Melayu Islam.

Secara mudahnya, pengajaran yang paling ketara ialah; jika rakyat bersatu padu berkehendakkan sesuatu, ahli politik pasti akan bergerak ke arah gelombang tersebut. (Selagi mereka tidak ikut, maka itu bukanlah gelombang).

Lihatlah bagaimana ahli politik yang memperjuangkan ICERD dahulu, semuanya sudah tidak mengaku mereka pernah memperjuangkannya. Malah, sudah sampai tahap mereka akui pula ICERD itu tidak baik untuk negara. Contoh mudah, lihatlah pengakuan Anwar Ibrahim ini.

Lagipun, kita pun tahu Anwar sedang terdesak ‘melakukan eksperimen’ untuk mencari sokongan Melayu kerana orang Melayu sudah mula ke arah berani ‘demand’ jika mahu undi mereka.

Contoh lain pula ialah hak Bumiputera. DAP yang dahulunya mahu hapuskan hak bumiputera pun sekarang sudah tidak mengaku mereka pernah berpendirian sedemikian. Sekurang-kurangnya mereka tidak berani lantang menunjukkan agenda tersebut di khalayak umum.

Lihatlah juga bagaimana ahli-ahli politik yang totok membenci kemelayuan sudah tidak berani timbul kerana pasti akan dikecam sendiri oleh ahli parti kerana memalukan parti (selepas dikecam teruk oleh orang Melayu marhaen).

Banyak lagi contoh yang boleh kita senaraikan, tetapi mesejnya adalah sama. Iaitu jika orang Islam terutamanya orang Melayu betul-betul kuat jati dirinya sehingga mampu membentuk ‘soft power’ yang kuat, bukan sahaja politikus tidak berani sentuh hak kita tetapi boleh jadi sampai tahap mereka berebut-rebut mempertahankannya.

‘Soft power’ sebegini wujud dalam masyarakat Cina. Yang paling ketara ialah sekolah vernakular dan UEC. Sekarang sampai tahap parti-parti Melayu pun pertahankannya; salur peruntukan jutaan ringgit dsb. Semuanya kerana masyarakat mereka bersatu atas agenda sehingga membentuk ‘soft power’ tersebut.

Semua ini berpunca dari tabiat politikus kita terlalu ‘beriman’ dengan demokrasi. Maka, sebab itu kita sebagai rakyat perlu ambil peluang dari ruang ini untuk mengawal mereka lebih-lebih lagi dengan wujudnya potensi kuasa tular di media sosial.

Selepas ini kita tunggu dan lihat, siapa pula yang akan mengaku jadi ‘hero’ ICERD lagi.

Haji Aminuddin Yahaya
Pengerusi PEMBELA
1 Mei 2021


Darurat kecemasan atas dasar kesihatan wajar disegerakan

BANGI, 25 Jamadilawal 1442H, Sabtu – Melihat kepada peningkatan mendadak kes COVID-19 wujud keperluan kerajaan mencadangkan pelaksanaan darurat kecemasan berlandaskan kepada penghidupan ekonomi atas dasar kesihatan yang terjejas kepada Yang di-Pertuan Agong.

Ditambah dengan keadaan semasa yang memperlihatkan berlakunya kejadian banjir di beberapa buah negeri, selain masyarakat yang semakin melupakan tentang aspek perintah kawalan pergerakan (PKP) pelaksanaan darurat kecemasan dilihat sebagai wajar pada ketika ini.

Pengamal perundangan, Datuk Salehuddin Saidin berkata, terdapat peruntukan dalam Perlembagaan Persekutuan iaitu Perkara 150(1)(2) yang menunjukkan Yang di-Pertuan Agong boleh melaksanakan darurat atas dasar penghidupan ekonomi, pertimbangan kesihatan dan keselamatan.

Bagaimanapun, beliau mencadangkan agar darurat hanya dilakukan sekiranya PKP secara bersasar berdepan dengan kegagalan dalam pelaksanaannya.

“Saya rasa memang patut sangat kalau isytihar darurat sekarang, tengok jumlah (kes COVID-19) yang semakin bertambah. Mungkin bukan di seluruh negara tapi tempat-tempat yang sangat terkesan.

“Takut nanti suatu ketika bila pesakit COVID-19 makin bertambah masalah hospital kita tak cukup , bila hospital tak cukup dan kita ada krisis.

“Bila kita tak boleh tangani masalah menempatkan pesakit ini semua sistem akan lumpuh, bila sistem lumpuh kita sudah tidak boleh kawal lagi COVID-19 ini,” katanya ketika dihubungi Ismaweb.net, hari ini.

Salehuddin berkata, beliau memahami dilema yang dialami oleh kerajaan dalam mengambil keputusan untuk melaksanakan darurat kerana dibimbangi memberi kesan kepada ekonomi negara.

Dalam hal ini, beliau berpendapat, kerajaan perlu memberi keutamaan kepada aspek keselamatan rakyat berbanding impak ekonomi yang bakal dirasai.

“Kita kena pertimbangkan antara kesihatan dan juga ekonomi, ekonomi kita boleh pulih dalam masa tertentu. Tetapi kalau kesihatan, jika semua rakyat terkena ini (COVID-19), kematian dan sebagainya macam mana nak pulihkan ekonomi.

“Pertimbangan antara ekonomi dan kesihatan, saya lebih memilih kesihatan. Macam kita ada duit tapi kesihatan tak bagus, apa guna ada duit pun,” katanya lagi.

Pada masa sama, beliau menggesa, supaya dalam keadaan sekarang pemimpin jangan terlalu banyak berpolitik dan memberikan sepenuh perhatian kepada kebajikan rakyat.


Pejuang sahkan dipanggil menghadap Agong

KUALA  LUMPUR, 27 Syawal 1442H, Selasa – Parti yang masih dalam proses pendaftaran Parti Pejuang Tanah Air (Pejuang) mengesahkan menerima surat dipanggil menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara.

Ketua Penerangan Pro-tem Pejuang Ulya Aqamah Husamudin berkata, Pengerusi Pro-tem Tun Dr Mahathir Mohamad dijadualkan menghadap Seri Paduka pada Khamis ini.

“Surat rasmi bagi menghadap Yang di-Pertuan Agong telah diterima pada minggu lepas lagi. Bagaimanapun waktu (untuk Dr Mahathir menghadap) belum ditentukan lagi setakat ini,” katanya ketika dihubungi Bernama di sini hari ini.

Pengesahan Pejuang itu hadir selepas kedengaran desas-desus  bahawa semua pemimpin parti politik di negara ini akan dipanggil menghadap Yang di-Pertuan Agong, dipercayai ada kaitan dengan keadaan semasa negara.

Bagaimanapun, Ketua Penerangan Bersatu Datuk Wan Saiful Wan Jan dan Setiausaha Agung MCA Datuk Chong Sin Woon ketika diajukan soalan sama, masing-masing menyatakan mereka tidak mempunyai maklumat mengenai perkara itu setakat ini.

Presiden Gerakan Datuk Dr Dominic Lau Hoe Chai dan Presiden MIC Tan Sri S. A. Vigneswaran pula memaklumkan, parti mereka belum menerima sebarang jemputan rasmi daripada Istana Negara untuk menghadap Yang di-Pertuan Agong.

Sementara itu, Timbalan Presiden UMNO Datuk Seri Mohamad Hasan mengakui mendengar desas-desus berkenaan namun tidak dapat memastikan sama ada parti tersebut telah menerima surat jemputan tersebut.

“Dengar khabar begitulah (dipanggil menghadap Yang di-Pertuan Agong). Saya tidak ke pejabat…tak pasti sama ada (UMNO) dah dapat surat atau belum,” katanya.

Berlainan pula dengan Setiausaha Agung PKR Datuk Seri Saifuddin Nasution Ismail, yang meminta pemberita merujuk perkara berkenaan kepada Ahli Jawatankuasa Penamatan Proklamasi Darurat Datuk Seri Khairuddin Abu Hassan.

“Rujuk Khairuddin… dia mungkin tahu lebih berbanding maklumat yang kami ada,” kata Saifuddin Nasution.

Semalam, media melaporkan Khairuddin yang juga Pengerusi Badan Perhubungan Pro-tem Pejuang Wilayah Persekutuan, sebagai berkata Yang di-Pertuan Agong berkenan menerima menghadap semua pimpinan parti politik termasuk pembangkang.

Jawatankuasa Penamatan Proklamasi Darurat yang dianggotai pemimpin pembangkang ditubuhkan bagi mengumpul petisyen supaya darurat COVID-19 ditamatkan segera.

Pada  11 Januari lepas, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah memberi perkenan supaya Pengisytiharan Proklamasi Darurat dilaksanakan di seluruh negara sebagai langkah proaktif untuk membendung pandemik COVID-19.

Seri Paduka Baginda turut memberi perkenan untuk tempoh pelaksanaan darurat ini hingga 1 Ogos 2021 atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.

Susulan itu, Pejabat Perdana Menteri pada 9 Februari lepas, mengumumkan pelantikan 19 ahli Jawatankuasa Khas Bebas Darurat selepas mendapat perkenan Yang di-Pertuan Agong.

Jawatankuasa yang ditubuhkan di bawah Seksyen 2 Ordinan Darurat (Kuasa-Kuasa Perlu) 2021 itu berperanan menasihati Yang di-Pertuan Agong tentang kewujudan berterusan darurat besar di Malaysia dan penamatannya. -Bernama


Menteri agama minta umat Islam hormati keputusan Mahkamah Persekutuan

BANGI, 15 Rejab 1442H, Sabtu – Jawatankuasa Teknikal Undang-Undang Syarak dan Sivil, Jabatan Kemajuan Islam Malaysia (Jakim) telah diarahkan bersidang bagi melihat ruang penambahbaikan undang-undang Syariah khususnya berkenaan kesalahan jenayah Syariah.

Perkara itu dimaklumkan Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri setelah mengadakan perbincangan bersama Penasihat Undang-Undang Jakim berhubung kesan dan implikasi perundangan yang berbangkit daripada keputusan Mahkamah Persekutuan, Khamis lalu.

Sebelum ini, Mahkamah Persekutuan memutuskan badan perundangan negeri Selangor tidak mempunyai kuasa untuk meluluskan undang-undang Syariah yang menjadikan seks luar tabii satu kesalahan.

Ketua Hakim Negara, Tun Tengku Maimun Tuan Mat yang mempengerusikan panel sembilan hakim berkata, kuasa utama untuk meluluskan undang-undang jenayah terletak pada Parlimen.

Beliau berkata, Seksyen 28 Enakmen Jenayah Syariah (Selangor) 1995, yang memperuntukkan seks luar tabii boleh dihukum, adalah bercanggah dengan Perlembagaan Persekutuan.

Mengambil maklum keputusan itu, Dr Zulkifli berkata, jawatankuasa berkenaan akan berunding dengan negeri-negeri dan pihak berkepentingan dalam usaha untuk memperkasakan dan menyeragamkan undang-undang Syariah di Malaysia.

“Fasal (1) Perkara 3 Perlembagaan Persekutuan menjunjung Islam sebagai agama bagi Persekutuan, menjadikan kedudukan agama Islam di negara ini lebih istimewa berbanding agama lain.

“Ini seperti mana yang telah diputuskan oleh Mahkamah Persekutuan dalam kes-kes terdahulu,” katanya.

Sebagai menteri yang dipertanggungjawab menjaga hal ehwal Islam, beliau menegaskan bahawa prinsip Perlembagaan itu akan terus dijunjung dan dipertahankan.

“Saya menyeru agar semua umat Islam di negara ini dan seluruh rakyat Malaysia menghormati penghakiman yang diputuskan dan tidak mencetuskan spekulasi dari penghakiman tersebut.

“Semua pihak diminta bertenang dan tidak memberikan ulasan atau pandangan yang boleh mencetuskan suasana yang tidak sihat, serta boleh menjejaskana perpaduan dan keharmonian dalam negara kita yang tercinta,” katanya.

Pada masa sama, Dr Zulkifli turut memuji tindakan Exco Hal Ehwal Agama Islam, Hal Ehwal Pengguna dan Industri Halal Selangor, Mohd Zawawi Ahmad Mughni yang meneliti perkara berkenaan bagi memperkasa perundangan Syariah di negeri itu.

“Ini satu tindakan proaktif yang wajar diberi pengiktirafan,” katanya.


FINAS siasat penerbitan filem Mentega Terbang

BANGI, 13 Syaaban 1444H, Isnin – Perbadanan Kemajuan Filem Nasional Malaysia (FINAS) tidak akan berkompromi sekiranya terdapat pelanggaran terhadap filem Mentega Terbang yang didakwa menghina Islam dan berbaur hasutan.

Memandang serius perkara itu, Ketua Pegawai Eksekutif FINAS, Prof Dr Md Nasir Ibrahim telah mengarahkan siasatan penuh dilaksana terhadap penerbitan filem berkenaan.

Beliau berkata, proses siasatan yang dijalankan selari dengan Akta FINAS, terutama kepada perkara melibatkan peraturan pengeluaran dan pemameran filem.

“Bagaimanapun, siasatan tersebut tidak menjurus kepada kandungan filem kerana mana-mana filem yang tidak disiarkan di panggung wayang tidak tertakluk di bawah bidang kuasa FINAS.

“Saya ingin menasihatkan agar semua penggiat industri lebih berhati-hati dalam menghasilkan sesuatu karya kreatif dan mematuhi segala garis panduan dan undang-undang yang sedang berkuatkuasa.

“… di samping cakna kepada sensitiviti rakyat Malaysia yang terdiri dari pelbagai latar belakang agama, bangsa dan budaya,” katanya dalam kenyataan, hari ini.

Sebelum ini, tular sedutan babak dalam filem itu yang memaparkan watak utama bernama Aisyah tanpa berselindung meminta daging babi daripada rakan bukan Islam untuk dimakan, selain bapanya membenarkan Aisyah keluar daripada Islam dan memeluk agama lain.

Sedutan babak itu tular di media sosial dan mengundang kemarahan netizen yang mempersoalkan bagaimana filem sedemikian dibenarkan untuk tontonan umum.

Semalam, Menteri Komunikasi dan Digital (KKD), Fahmi Fadzil menyerahkan kepada FINAS dan Suruhanjaya Komunikasi dan Multimedia (SKMM) untuk mengambil tindakan terhadap produksi filem berkenaan.


Hampir 4,000 kes seminggu di Myanmar

YANGON, 6 Safar 1442H, Khamis – Jangkitan wabak COVID-19 di Myanmar semakin meningkat apabila hampir 4,000 kes baharu direkodkan dalam tempoh seminggu.

Kementerian Kesihatan dalam satu kenyataan memaklumkan, 3,868 jangkitan dan 73 kematian akibat virus disahkan di seluruh negara itu.

Sebanyak 869 kes dilaporkan pada Rabu, jumlah tertinggi dalam sehari sejak pandemik mula merebak di Myanmar.

Pihak berkuasa terpaksa melaksanakan semula sekatan perjalanan domestik di seluruh negara termasuk pusat perdagangan Yangon – dengan sekatan pergerakan yang ketat.

Baru-baru ini, pihak berkuasa mengarahkan syarikat penerbangan domestik menghentikan semua perkhidmatan dan melarang visa masuk serta penerbangan antarabangsa sehingga hujung bulan.

Sekatan sekali gus menyebabkan Yangon sunyi dan lengang walaupun Pilihan Raya Umum di negara itu semakin hampir. – Agensi


Kes cacar monyet global kini cecah 70,000: WHO

GENEVA, 16 Rabiulawal 1444H, Khamis – Pertubuhan Kesihatan Sedunia (WHO) mengulangi amaran terhadap penularan wabak cacar monyet yang kini sudah mencecah 70,000 kes di seluruh dunia.

Ketua WHO, Tedros Adhanom Ghebreyesus berkata, jumlah kes minggu lalu semakin meningkat di beberapa negara, namun menekankan penurunan kes baharu di peringkat global mungkin lebih berbahaya kepada penularan wabak itu.

Katanya, lebih 70,000 kes kini telah dilaporkan kepada agensi kesihatan itu setakat tahun ini, termasuk dengan 26 kematian.

“Secara global, kes terus menurun tetapi 21 negara pada minggu lalu melaporkan peningkatan kes, kebanyakannya di Amerika yang menyumbang hampir 90 peratus daripada semua kes yang dilaporkan minggu lalu.

“Wabak yang semakin berkurangan boleh menjadi wabak paling berbahaya, kerana ia boleh mendorong kita untuk berfikir bahawa krisis itu telah berakhir,” katanya pada sidang akhbar di Geneva.

Tedros berkata, WHO sedang bekerjasama dengan banyak negara untuk meningkatkan kapasiti saringan mereka dan memantau trend wabak.

“Kita bimbang mengenai laporan kes di Sudan, termasuk di kem pelarian berhampiran sempadan dengan Ethiopia.

“Seperti COVID-19, cacar monyet kekal sebagai kecemasan kesihatan awam yang membimbangkan antarabangsa, dan WHO akan terus mengambil langkah itu,” katanya.

Peningkatan kes jangkitan cacar monyet telah dilaporkan sejak awal Mei di mana majoritinya dikesan dalam kalangan lelaki yang terbabit hubungan seks sejenis.

Lebih 42,000 kes kini telah dilaporkan dari Amerika dan hampir 25,000 dari Eropah. – Agensi


Negara haram Israel kata sedia terima 25,000 pelarian Ukraine

TEL AVIV, 6 Syaaban 1443H, Rabu – Negara haram Israel berkata, ia bersedia untuk menerima sehingga 5,000 rakyat Ukraine yang melarikan diri daripada pencerobohan Russia dan membenarkan 20,000 yang lain tiba sebelum pertempuran untuk kekal buat sementara waktu, lapor Reuters.

Dasar itu digariskan oleh Menteri Dalam Negeri, Ayelet Shaked pada sidang akhbar, semalam di mana beliau berkata, Israel bersiap sedia untuk kemungkinan kemasukan puluhan ribu rakyat Ukraine memiliki warisan Yahudi ke status pendatang di bawah undang-undang Israel.

“Israel akan menjadi tuan rumah buat sementara waktu bagi kira-kira 20,000 warga Ukraine yang tinggal kebanyakannya secara haram di Israel sebelum pertempuran meletus,” kata Shaked, merujuk kepada pelawat dan pekerja seperti penjaga orang tua, yang tinggal lebih daripada waktu visa mereka.

“Selain itu, jika pertempuran tidak berakhir dalam masa yang sepatutnya, kami akan membenarkan mereka bekerja di Israel,” katanya.

Shaked berkata, sehingga 5,000 warga Ukraine dibenarkan masuk untuk melarikan diri daripada pertempuran semasa akan menerima visa tiga bulan dan dibenarkan mencari pekerjaan jika keadaan tidak berubah di Ukraine.

Sementara itu, Kesatuan Eropah berkata, negara anggotanya setakat ini telah menerima dua juta pelarian yang melarikan diri daripada pencerobohan Russia dan menjangkakan berjuta-juta lagi akan mengikut jejak sama.

Israel dilaporkan ‘terlibat’ dalam usaha diplomatik untuk cuba menamatkan peperangan di Ukraine.

Minggu lalu, Perdana Menteri Israel, Naftali Bennett mengadakan perbincangan di Moscow dengan Presiden Russia, Vladimir Putin dan bercakap melalui telefon dengan Presiden Ukraine, Volodymyr Zelenskiy.

Putin dan Bennett membincangkan konflik di Ukraine sekali lagi, melalui telefon pada hari Selasa.

Dalam panggilan itu, Kremlin berkata, Putin telah memberitahu Bennett tentang penilaian Moscow terhadap rundingan pusingan ketiga antara pegawai Russia dan Ukraine yang berlangsung pada hari Isnin. – Agensi


DUKE setuju laksana sistem bayaran tol terbuka

BANGI, 21 Ramadan 1444H, Rabu – Lebuh raya Duta-Ulu Klang (DUKE) bakal melaksanakan sistem pembayaran tol terbuka, yang dijangka bermula pada September tahun ini.

Menteri Kerja Raya, Datuk Seri Alexander Nanta Linggi berkata, persetujuan dicapai di antara kementeriannya dan DUKE menjadikan keseluruhan 12 lebuh raya setakat ini yang bakal terbabit di dalam pelaksanaan sistem itu.

Antara lebuh raya lain yang terlibat termasuklah Lebuhraya Sungai Besi, Lebuhraya Baru Pantai, Lebuhraya Bertingkat Ampang-Kuala Lumpur, Lebuhraya Koridor Guthrie, Jambatan Pulau Pinang, Lebuhraya Butterworth-Kulim, Lebuhraya Damansara-Puchong (LDP), Skim Penyuraian Trafik KL Barat (SPRINT), Lebuhraya Shah Alam (Kesas), Terowong SMART serta Lebuhraya Kuala Lumpur-Putrajaya (MEX).

“Selain itu, sukacita ingin saya memaklumkan bahawa Lebuhraya DUKE juga telah dipilih sebagai lokasi kedua pelaksanaan Proof of Concept (POC) selepas Lebuhraya Sungai Besi bagi menilai sistem Multi Lane Fast Flow (MLFF) sebelum ianya dilaksanakan di semua lebuhraya di dalam negara.

“Seperti diketahui umum, pelaksanaan sistem pembayaran terbuka ini merupakan persediaan awal peralihan kepada MLFF sebelum dilaksanakan sepenuhnya secara berfasa selewat-lewatnya pada suku ketiga 2024,” katanya dalam kenyataan, hari ini.

Sehubungan itu, beliau berharap usaha berkenaan dapat memberikan peluang kepada kerajaan, syarikat konsesi serta pihak terbabit untuk mengenal pasti dan menyelesaikan segala isu yang merencatkan kelancaran pelaksanaan MLFF kelak.

Katanya, pelaksanaan MLFF juga diharapkan dapat menyelesaikan masalah kesesakan jalan raya di plaza tol, selain memberikan kemudahan dan memastikan keselamatan semua pengguna lebuh raya terjamin.

“Pada ketika ini, pelaksanaan sistem pembayaran terbuka, POC dan MLFF mengikut jadual dan kementerian ini sedang giat berusaha memastikan kesemua perancangan dapat dijayakan dengan lancar.

“Saya memohon kerjasama semua pihak agar dapat bersabar dan memberikan sedikit masa kepada pasukan di kementerian ini yang komited dalam melaksanakan sistem pembayaran terbuka ini sekali gus memastikan transisi MLFF ini dapat dilaksanakan,” katanya.


Kes harian meruncing, tiba masa laksana semula PKP

Oleh Zuhayati Yazid

BANGI, 15 Rejab 1443H, Khamis – Tiada cara melainkan kerajaan perlu melaksanakan semula Perintah Kawalan Pergerakan (PKP) bagi mengatasi peningkatan kes harian COVID-19 sekali gus mengelak sektor kesihatan lumpuh seperti pernah berlaku sebelum ini.

Namun tempoh PKP yang dilaksanakan itu perlu dihadkan contohnya dilaksanakan dalam jangka masa dua minggu sahaja semata-mata demi mengawal kes COVID-19.

Perkara tersebut disuarakan Timbalan Pengerusi Pertubuhan Doktor-Doktor Islam Malaysia (PERDIM), Dr Norzaidi Zakaria yang melihat pelaksanaan PKP sebagai keperluan penting buat masa ini.

Katanya lagi, ia juga perlu dilakukan dengan segera bagi mengelak keadaan menjadi lebih parah.

“Memandangkan sukar memastikan rakyat mematuhi SOP, pelaksanaan PKP adalah jalan terbaik mengekang penularan COVID-19.

“Sesiapa saja boleh membawa virus dan dijangkiti termasuk mereka yang bekerja di sektor ekonomi serta penerima vaksin.

“Ini kerana ada penerima vaksin yang merasakan diri mereka sudah kebal dan tidak mematuhi SOP seperti pemakaian pelitup muka sebab itulah ada penerima vaksin juga dijangkiti COVID-19,” katanya ketika dihubungi Ismaweb.net, hari ini.

Beliau turut menyuarakan sekiranya PKP tidak dilaksanakan dibimbangi keadaan akan bertambah teruk.

Semalam, Malaysia merekodkan kes hari paling tinggi iaitu 27,831 dan keadaan ini tidak mustahil akan berganda sekiranya semua pihak hanya melihat dan sekadar menyuarakan kebimbingan tanpa ada sebarang tindakan yang jelas serta efektif.

Beliau dalam masa sama menjelaskan, pelaksanaan PKP adalah untuk menjaga kesihatan rakyat bukannya menyekat hak orang ramai terutama golongan yang bekerja sendiri.

“Perlu disedari, PKP yang dilaksanakan sejak 18 Mac 2020 lalu telah menunjukkan hasil yang baik, selain berjaya menyekat penularan COVID-19 dengan lebih luas dan mengekalkan jumlah jangkitan kes baharu dalam lingkungan 100 sehingga 150 kes sehari,” katanya.

Malah, kata Dr Norzaidi lagi, unjuran Kementerian Kesihatan (KKM) membuktikan, pelaksanaan PKP banyak menyumbang kepada pengurangan jumlah kumulatif kes positif COVID-19.

Tambah beliau, lebih membimbangkan ketika ini kadar kematian akibat wabak berkenaan mula meningkat sehari demi sehari walaupun sudah mengambil dos penggalak.

“Kita tidak mahu keadaan di hospital dan klinik menjadi padat, dan apabila berlaku, rakyat mula menyalahkan pihak hospital sedangkan semuanya berpunca daripada sikap degil masyarakat sendiri yang tidak mahu patuh dengan SOP,” katanya.

Justeru, Dr Norzaidi menegaskan, semua pihak perlu melihat perkara ini secara serius dan bekerjasama dalam menangani isu COVID-19 yang sudah berlanjutan lebih dua tahun.

Malah, KKM juga perlu memainkan peranan lebih efektif melalui memberi penerangan dan maklumat jelas kepada masyarakat semua dapat mematuhi SOP.


Sokong Anwar? 25 Ahli Parlimen BN tak yakin ketelusan Zahid Hamidi

BANGI, 12 Zulkaedah 1442H, Rabu – Seramai 25 daripada 41 Ahli Parlimen Barisan Nasional (BN) didakwa, tidak yakin dengan ketelusan Presiden UMNO, Datuk Seri Dr Ahmad Zahid Hamidi sebagai wakil mereka untuk menghadap Yang di-Pertuan Agong.

Ahli Parlimen Padang Rengas, Datuk Seri Mohamed Nazri Aziz mendakwa, hal ini kerana mereka kecewa terhadap Ahmad Zahid yang mengemukakan surat sokongan Ahli Parlimen UMNO kepada Presiden PKR, Datuk Seri Anwar Ibrahim sebagai Perdana Menteri baharu sewaktu menghadap Yang di-Pertuan Agong pada September 2020.

Mohamed Nazri berkata, tindakan Ahmad Zahid itu menimbulkan curiga selain khuatir beliau akan mengulangi perkara sama.

Justeru, katanya, mereka menandatangani surat akuan (SD) yang memberi mandat kepada seorang pemimpin UMNO lain, iaitu Ahli Parlimen Sembrong, Datuk Seri Hishammudin Hussien untuk menjadi jurucakap sekiranya dipanggil menghadap Yang di-Pertuan Agong.

“Saya boleh sahkan perkara itu kerana saya sendiri yang mengusahakannya sejak dua minggu lalu setelah kita dimaklumkan Yang di-Pertuan Agong akan memanggil ketua-ketua parti sekali lagi ke Istana Negara bermula 9 Jun lalu

“Berikutan itu kami bersetuju memberi mandat kepada Hishammuddin untuk menjadi jurucakap Ahli Parlimen BN bagi memberi penegasan sebenar bahawa kami tidak pernah dan tidak akan menyokong Anwar sebagai Perdana Menteri,” katanya seperti dilapor Sinar Harian, hari ini.

Pada masa sama, Mohamed Nazri menafikan, bahawa SD terbabit bertujuan menjatuhkan Perdana Menteri, Tan Sri Muhyiddin Yassin atau untuk menukar kerajaan.

Katanya, SD itu telah diserahkan kepada Hishammuddin, namun tidak pasti sama ia telah diserahkan kepada Yang di-Pertuan Agong.

Mohamed Nazri membuat pendedahan itu bagi mengulas kenyataan bekas Setiausaha Agung UMNO, Datuk Seri Ahmad Maslan yang mengakui ada usaha mengumpul SD dalam kalangan Ahli Parlimen bagi mendapatkan sokongan untuk mengambil alih kerajaan.


Rakyat Singapura mengundi hari ini

SINGAPURA, 18 Zulkaedah 1441H, Jumaat – Rakyat Singapura mula mengundi hari ini bagi Pilihan Raya Umum 2020 apabila 1,100 pusat mengundi dibuka di seluruh republik itu pada 8 pagi.

Pilihan Raya Umum ke-18 Singapura itu dan ke-13 sejak kemerdekaan pada 1965 diadakan dalam kebiasaan baharu dengan sekatan dan peraturan jarak selamat di tengah-tengah wabak COVID-19 yang melanda republik itu.

Digelar sebagai ‘pilihan raya kritikal’ kerana ia akan membentuk prospektif Singapura dalam menghadapi cabaran disebabkan oleh virus korona itu yang membawa maut dan menjangkiti lebih daripada 12 juta manusia di seluruh dunia.

Calon Bebas tunggal dan 11 parti politik termasuk parti pemerintah Parti Tindakan Rakyat (PAP), bertanding untuk 17 Kawasan Perwakilan Kumpulan (GRC) dan 14 Kawasan Pilihan Raya Perwakilan Tunggal (SMC) untuk mengisi 93 kerusi Parlimen.

Sepuluh lagi parti bertanding ialah Parti Pekerja (WP), Parti Kemajuan Singapura (PSP), Parti Demokratik Singapura, Parti Suara Rakyat, Parti Perpaduan Nasional, Parti Reformasi, Parti Rakyat Singapura, Parti Kuasa Rakyat, Parti Red Dot United dan Perikatan Demokratik Singapura.

Dengan jumlah 2,653,942 pengundi, ini adalah pilihan raya umum kedua berturut-turut apabila PAP meletakkan calon di kesemua 31 bahagian pilihan raya.

Antara kerusi panas yang dipertandingkan ialah dua kawasan GRC lima anggota iaitu Al-Junied yang disandang oleh WP dan West Coast yang menyaksikan perebutan antara PAP dan parti baru ditubuhkan, PSP yang diketuai oleh Dr Tan Cheng Bock.

Perdana Menteri Lee Hsien Loong yang juga Setiausaha Agung PAP dan pasukannya akan bertanding di GRC Ang Mo Kio lima anggota menentang Parti Reformasi diketuai oleh Kenneth Andrew Jeyaretnam.

Hanya SMC Pioneer dan GRC Pasir Ris-Punggol akan menyaksikan pertembungan tiga penjuru dalam pilihan raya umum kali ini.

Pada Pilihan Raya Umum 2015, yang menyaksikan semua kerusi dipertanding buat pertama kali selepas kemerdekaan, PAP menyapu bersih 83 daripada 89 kerusi, memenangi 69.9 peratus undi popular, naik kepada 9.8 mata. – Bernama


Apa relevan bagi tuala wanita percuma di tandas pejabat menteri?

BANGI, 17 Jamadilawal 1444H, Isnin – Menteri Kesihatan, Dr Zaliha Mustafa seolah-olah tidak memahami kumpulan sasaran dalam konteks menangani kemiskinan haid apabila mahu memulakan program pemberian tuala wanita secara percuma di pejabatnya terlebih dahulu.

Ahli Parlimen Tasek Gelugor, Datuk Wan Saiful Wan Jan berkata, meskipun usaha itu baik dan wajar disokong serta patut dijadikan program nasional, ia tidak relevan memulakan pemberian tuala wanita percuma di tandas pejabat menteri.

“Kalau menteri bagi kepada pegawai pejabat menteri yang makan gaji beribu-ribu ringgit sebulan, itu salah guna kuasa. Takkan nak suruh warga berpendapatan rendah panjat ke tandas pejabat menteri?

“Ini masalahnya bila Menteri Kesihatan PH-BN dari golongan kayangan. Langsung tak faham siapa kumpulan sasaran program bantuan untuk rakyat miskin. Apalah malang nasib negara kita dapat Menteri Kesihatan kayangan macam ni?” katanya dalam Facebook hari ini.

Terdahulu, Kementerian Kesihatan Malaysia (KKM) berhasrat memulakan program pemberian tuala wanita secara percuma bagi menyokong usaha menangani kemiskinan haid dalam negara.

Dr Zaliha berkata, program berkenaan akan dimulakan di Pejabat Menteri KKM sebelum diperluaskan ke kementerian-kementerian lain dan agensi yang berkaitan.

“Saya sebagai Menteri Kesihatan Wanita pertama rasa elok kita lakukan di KKM, saya akan mulakan pemberian tuala wanita di tandas pejabat menteri,” katanya.


Pembebasan Palestin: Jangan sekadar jadi penonton

HINGGA saat ini para pejuang pembebasan Palestin sedang berjuang menentang musuh yang nyata. Musuh yang penuh dengan tipu muslihat dan sandiwara. Yang pada hakikatnya adalah bacul dan pengecut.

Negara-negara sekitar sangat mengecewakan, tidak tahu apa yang telah menghalangi mereka. Seakan-akan menjadi boneka dalam sangkar emas. Kaya dengan kemewahan dunia, pasti miskin di akhirat kerana seolah-olah merestui tindakan rejim Zionis membunuh rakyat awam di Palestin.

Negara-negara yang cukup gah dengan banyak bangunan pencakar langit yang tinggi-tinggi tetapi miskin sifat perikemanusian.

Ketahuilah, rakyat di seluruh dunia majoriti malu dengan pemimpin di negara masing-masing yang hanya sekadar menjadi penonton. Bukan hanya di negara-negara Islam, malah rakyat di negara-negara bukan Islam juga turut terpukul mengenai kezaliman rejim Zionis melakukan pembunuhan terpilih ke atas kem-kem pelarian, hospital dan sekolah yang melindungi pelarian.

Rakyat yang ada hati nurani pasti akan membantah, berhimpun, menyatakan rasa marah atas kegagalan pemimpin yang mereka pilih untuk bantu melindungi rakyat Palestin.

Peperangan Taufan Al-Aqsa kali ini, bukan sekadar, perang fizikal tetapi telah mendedahkan kerosakkan sebuah ukhwah Islamiah yang diajar oleh Islam. Negara-negara Islam kelihatan hanya berpeluk tubuh dan menjadi penonton yang hanya menyaksikan umat Islam di bumi Palestin terutama di Gaza dibunuh.

Kita tahu, pakatan tentera musuh pasti membantu sesama mereka kerana itulah sifat tentera kebatilan. Penulis merasa amat kecewa dengan hubungan diplomasi negara-negara arab malah negara-negara Islam yang lain dalam membantu memberi tekanan yang tuntas demi membantu pejuang pembebasan Palestin mendapatkan kembali tanah air mereka yang telah dijajah.

Cukup untuk kita semua tahu, peperangan ini hanya akan tamat apabila tanah hak milik penduduk asal Palestin dikembalikan. Cukup untuk kita semua maklum, seandainya tanah Palestin jatuh sepenuhnya ke tangan mereka, mereka tidak akan puas hati dan pasti akan menyasarkan negara-negara lain pula untuk menjadi tempat mereka “bermain perang-perang”.

Semoga tanah Palestin terus terbebas.

Wan Mohd Amir B Wan Mohamad Zaharuddin
Ketua Operasi Gabungan Solidariti Pembebasan Palestin Negeri Perak


PEMBELA lancar petisyen ‘Jangan Kuburkan Kes Adib’

BANGI, 24 Safar 1443H, Jumaat – Pertubuhan-Pertubuhan Pembela Islam (PEMBELA) melancarkan petisyen ‘Jangan Kuburkan Kes Adib’ sebagai tanda solidariti rakyat negara ini terhadap Allahyarham Muhammad Adib Mohd Kassim.

Pengerusi PEMBELA, Haji Aminuddin Yahaya berkata, petisyen berkenaan diharapkan membuka mata pemimpin untuk lebih cakna dan memandang serius dengan kemarahan rakyat berhubung kes berkenaan.

“Mohon jasa baik sahabat-sahabat, tuan-tuan dan puan-puan sekalian untuk menyebarkan petisyen ini seluas-luasnya.

“Kita tunjukkan solidariti kita dalam kes ini, Insya-Allah kita harap natijahnya adalah keadilan buat arwah Adib dan keluarganya kelak,” katanya dalam kenyataan.

PEMBELA sebelum ini menzahirkan rasa kecewa berhubung kes kematian Allahyarham Muhammad Adib yang ditutup dan hanya akan dibuka semula jika terdapat bukti baharu.

Kenyataan yang dikeluarkan Menteri Perusahaan, Perladangan dan Komoditi, Datuk Zuraida Kamaruddin itu menimbulkan persoalan sama ada siasatan masih diteruskan untuk mendapat bukti baharu atau sekadar menunggu mana-mana pihak membuat laporan.

Aminudin turut mempersoalkan apakah hasil siasatan yang dibuat oleh satu jawatankuasa yang ditubuh pihak polis satu ketika dahulu masih tidak cukup bukti.

Sehingga 2.45 petang tadi, sebanyak 4,475 tandatangan berjaya dikumpul sebagai tanda solidariti rakyat di negara.

Allahyarham Muhammad Adib yang parah dipukul ketika insiden di Kuil Sri Maha Mariamman di Subang Jaya menghembus nafas terakhir di Institut Jantung Negara pada 17 Disember 2018 selepas beberapa hari koma.

Bagaimanapun punca kematiannya dipertikaikan sama ada akibat diserang atau kerana kemalangan.


Perbicaraan kes 1MDB ditangguhkan susulan kematian Sri Ram

KUALA LUMPUR,  8 Rejab 1444H, Isnin – Mahkamah Tinggi hari ini menangguhkan perbicaraan kes membabitkan bekas Perdana Menteri Datuk Seri Najib Razak berhubung penyelewengan RM2.3 bilion dana 1Malaysia Development Berhad (1MDB).

Hakim Datuk Collin Lawrence Sequerah membenarkan penangguhan itu setelah permohonan Timbalan Pendakwa Raya Ahmad Akram Gharib susulan kematian mengejut Datuk Seri Gopal Sri Ram semalam, “figura umpama seorang bapa kepada pasukan pendakwaan kes 1MDB”.

“Yang Arif, Sri Ram adalah bos dan ketua pasukan kami dan mendiang seperti bapa kepada kami semua. Hari ini dijadualkan bagi menyambung perbicaraan. Tetapi memandangkan kematian mengejut mendiang (Sri Ram), kami merayu penangguhan selama dua hari,” katanya.

Beliau memohon penangguhan pada hari ini dan esok bagi membahagikan semula beban tugas kes tersebut dan menghadiri majlis pengkebumian Sri Ram, esok.

“Majlis penghormatan bagi bukan ahli keluarga akan berlangsung di Nirvana 2 Kuala Lumpur antara 8 pagi hingga 1 tengah hari dan jasad mendiang kemudiannya akan disemadikan di Nirvana Memorial Park Shah Alam,” kata Ahmad Akram.

Peguam utama Najib Tan Sri Muhammad Shafee Abdullah tidak membantah permohonan penangguhan tersebut.

“Kami tidak mempunyai bantahan terhadap penangguhan itu dan ucapan takziah kami zahirkan kepada pasukan pendakwaan,” kata peguam veteran itu.

Mahkamah kemudian membenarkan penangguhan tersebut dan menetapkan Khamis untuk menyambung perbicaraan.

Perbicaraan kes 1MDB ditetapkan untuk diteruskan hari ini dengan pasukan pembelaan akan menyambung pemeriksaan balas terhadap Bekas Pengurus Perhubungan Ambank Joanna Yu Ging Ping.

Sri Ram meninggal dunia semalam pada usia 79 tahun di sebuah hospital swasta di sini. Mendiang dimasukkan ke Unit Rawatan Rapi (ICU) minggu lepas kerana jangkitan paru-paru.

Mendiang merupakan pendakwa utama dalam kes rasuah 1MDB membabitkan Najib.

Najib, 70, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Muhyiddin pertahan dakwaan terhadap Guan Eng isu cukai Yayasan AlBukhary

BANGI, 18 Syaaban 1444H, Sabtu – Tan Sri Muhyiddin Yassin hari ini mempertahankan dakwaannya selepas Lim Guan Eng menafikan tuduhan membatalkan pengecualian cukai yang diberikan kepada Yayasan Albukhary ketika menjadi menteri kewangan.

Semalam, Guan Eng berkata, dia mempertimbangkan untuk mengambil tindakan undang-undang terhadap Muhyiddin jika gagal membuktikan dakwaannya itu.

“Saya ingin menyatakan bahawa saya tidak mengeluarkan sebarang arahan spesifik membatalkan pengecualian cukai yang diberikan oleh kerajaan BN kepada Yayasan Albukhary yang dinaungi oleh Tan Sri Syed Mokhtar Al-Bukhary.

“Bolehkah Muhyiddin tunjuk surat di mana saya keluarkan arahan sebagai Menteri Kewangan untuk membatalkan pengecualian cukai kepada Yayasan Albukhary?,” kata Guan Eng dalam kenyataan semalam.

Merujuk kenyataan Pengerusi DAP itu, Muhyiddin dalam kenyataan hari ini pula berkata, Guan Eng tidak menyentuh langsung intipati mengenai apa yang beliau katakan.

Menurut Muhyiddin, beliau menerima satu surat rayuan daripada Yayasan Albukhary ketika menjadi Perdana Menteri.

“Saya dimaklumkan bahawa pihak yayasan telah menerima pengecualian cukai untuk kerja-kerja amal Islam.

“Pengecualian cukai tersebut diberikan di bawah S.127 (3A) Akta Cukai Pendapatan 1967,” katanya.

Beliau berkata, selepas Pakatan Harapan (PH) mengambil alih kuasa pada Mei 2018, Lembaga Hasil Dalam Negeri (LHDN) enggan melaksanakan cukai yang telah diberikan sebelum ini, dengan mengenakan semula cukai berserta 45 peratus cukai penalti terhadap Yayasan Albukhary.

“Lim Guan Eng merupakan Menteri Kewangan yang bertanggungjawab ke atas LHDN pada masa itu.

“Oleh itu, beliau bertanggungjawab terhadap keputusan untuk mengenakan semula cukai dan cukai penalti 45 peratus ke atas Yayasan Albukhary yang merupakan sebuah pertubuhan yang melakukan kerja-kerja amal Islam,” katanya.

Muhyiddin dipanggil ke Suruhanjaya Pencegahan Rasuah Malaysia (SPRM) pada Khamis untuk direkodkan kenyataannya, dan antara isu yang dibangkitkan adalah rayuan terhadap pembatalan pengecualian cukai yang diberikan kepada Yayasan Albukhary.

Pengerusi Perikatan Nasional (PN) itu didakwa atas tuduhan salah guna kuasa kerana memberikan semula pengecualian cukai yang diberikan kepada yayasan itu oleh kerajaan Barisan Nasional (BN).

Pada masa itu, Muhyiddin berkata, pengecualian cukai berkenaan dibatalkan oleh menteri kewangan ketika pentadbiran PH pada 2018.

Apabila beliau menjadi Perdana Menteri, beliau berkata, Syed Mokhtar merayu kepadanya untuk menarik balik pembatalan itu.


Berbulan ditutup, Shanghai buka semula sekolah 1 September

SHANGHAI, 16 Muharram 1444H, Ahad – Shanghai – hab kewangan China – akan membuka semula semua sekolah termasuk tadika, sekolah rendah dan menengah pada 1 September ini, selepas penutupan selama berbulan-bulan ekoran wabak COVID-19.

Susulan langkah itu, semua guru dan pelajar wajib melakukan ujian saringan coronavirus setiap hari sebelum meninggalkan kawasan sekolah, kata Suruhanjaya Pendidikan Perbandaran Shanghai.

Selain itu, guru dan pelajar juga digesa menjalankan pengurusan kesihatan diri selama 14 hari sebelum pembukaan semula sekolah.

Shanghai menutup semua sekolah pada pertengahan Mac sebelum penutupan selama dua bulan di bandar itu bagi memerangi lonjakan penularan COVID-19 sekitar April dan Mei.

Pada Jun, beberapa pelajar sekolah menengah dibenarkan untuk kembali menyambung sesi pembelajaran secara bersemuka, manakala sebahagian yang lain perlu meneruskan pengajian di rumah untuk baki semester.

Pengumuman pembukaan semula sekolah memberi kelegaan kepada ramai penduduk, tatkala kebimbangan masyarakat terhadap perintah berkurung berterusan.

Ini kerana, China sebelum ini berikrar untuk berpegang kepada dasar sifar COVID-19 yang mewajibkan semua kes positif dan kontak rapat mereka menjalani kuarantin.-  Agensi


Bantuan kemanusiaan dihantar ke Syria

HATAY, 11 Ramadan 1442H, Jumaat – Pertubuhan Bangsa-Bangsa Bersatu (PBB) telah menghantar 84 muatan bantuan kemanusiaan ke wilayah Idlib di barat laut Syria, semalam.

Trak-trak bantuan melintasi Idlib melalui pintu sempadan Cilvegozu di wilayah Hatay, dekat selatan Turki.

Bantuan terbabit akan disalurkan kepada mereka yang memerlukan di Idlib dan kawasan sekitarnya.

Tindakan keras dan kejam terhadap penunjuk perasaan pro-demokrasi oleh rejim Bashir al-Assad pada tahun 2011 menyebabkan perang saudara yang dahsyat.

Ratusan ribu orang telah terbunuh manakala lebih daripada 10 juta lagi kehilangan tempat tinggal, menurut anggaran PBB.

Pengganas di zon de-eskalasi Idlib menghalang akses orang awam kepada bantuan kemanusiaan dan menghalang perjalanan mereka keluar dari wilayah itu. – Agensi


Haji: TH sedia perkhidmatan kesihatan, doktor pakar di Madinah

MADINAH, 6 Zulkaedah 1443H, Isnin – Demi memberi perkhidmatan terbaik dalam aspek kesihatan, Lembaga Tabung Haji (TH) telah menyediakan pusat rawatan dan doktor pakar untuk jemaah haji Malaysia agar lebih mudah serta teratur.

Pengarah Operasi Makkah (Perubatan) Dr Abdul Marsudi Manah berkata, selain itu, petugas kesihatan awam akan melakukan rondaan dari bilik ke bilik untuk memberi penjelasan mengenai kepentingan penjagaan asas kesihatan.

“TH telah membuat persediaan dengan menubuhkan Pusat Rawatan Kesihatan di Madinah iaitu di bangunan Roha Al Madinah, yang mempunyai 37 buah katil dengan kekuatan 44 anggota iaitu lima terdiri daripada tiga pakar perubatan dalam bidang dalaman, bius dan awam.

“Pusat rawatan ini juga disokong oleh tujuh pegawai perubatan serta 32 petugas lagi termasuk jururawat,” katanya kepada pemberita di Bangunan Roha Al Madinah.

Beliau berkata pihaknya turut menyediakan klinik bergerak di bangunan penginapan jemaah iaitu Hotel Anwar Al Madinah Moveinpick dan Hotel Saja Al Madinah serta di Lapangan Terbang Antarabangsa Putera Mohammad Abdulaziz.

Dr Abdul Marsudi, yang merupakan pakar perubatan kesihatan awam di Pejabat Kesihatan Kawasan Kudat, berkata, aktiviti rondaan dari bilik ke bilik bukan sahaja membabitkan kesihatan asas tetapi juga memberi ruang kepada petugas menasihati jemaah mengenai kaedah berdepan cuaca panas.

“Dari segi masalah kesihatan sepanjang musim haji ini, dengan keadaan suhu melebihi 46 darjah Celsius berkemungkinan berlaku dehidrasi.

“Sebab itu jemaah perlu minum air secukupnya dan mengelak berada di luar pada waktu siang.  Hanya jika berada dalam keadaan tertentu dan perlu berada di luar pada waktu siang… kita galakkan mereka berada di tempat yang teduh atau menggunakan payung,” katanya.

Beliau turut mengingatkan jemaah haji supaya segera mendapatkan rawatan awal dan bukan menunggu di saat akhir iaitu setelah keadaan tubuh badan semakin lemah.

Katanya jemaah haji juga disaran agar peka dengan keadaan sekeliling yang sesak, berdebu serta kering yang mampu menyumbang kepada pelbagai penyakit seperti batuk dan ia tidak boleh dianggap perkara biasa kerana lama-kelamaan mampu membawa kepada jangkitan paru-paru. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Selatan Sudan bergelut kekalkan pengeluaran minyak

JUBA, 28 Safar 1442H, Jumaat – Selain terkesan dengan penurunan harga minyak di pasaran global dan sekatan yang dilaksanakan berikutan pandemik COVID-19, Sudan Selatan kini berhadapan dengan masalah geologi dalam mengekalkan pengeluaran minyak yang optimum.

Negara itu sangat bergantung kepada pendapatan minyak yang merangkumi 98 peratus belanjawannya. Sejak lima bulan terakhir, kerajaan sudah tidak mampu membayar gaji pekerja, menurut agensi Anadolu.

Dalam temu bual eksklusif dengan agensi itu di ibu negara Juba, Setiausaha Kementerian Petroleum, Awow Daniel Chuang mengesahkan pengeluaran minyak telah dikurangkan kepada 165,000 tong sehari.

“Sekiranya kami mengharapkan kenaikan, ia tidak akan melebihi maksimum 5-10 peratus. Tidak mudah bagi kita untuk kembali ke 300,000 tong sehari seperti sebelumnya kerana cabaran geologi. Kami faham terdapat penurunan semula jadi dan simpanan minyak yang terhad,” katanya.

Setelah lima tahun bergelut dengan perang saudara, negara itu menjangkakan dapat meningkatkan pengeluaran minyak mentah kepada 350,000 tong sehari, tahap ketika sebelum perang.

Sudan Selatan mengakhiri perang saudara yang berlanjutan selama bertahun-tahun setelah Presiden Salva Kiir menandatangani perjanjian damai dengan seteru politik lamanya Riek Machar pada September 2018.

Chuang berkata, penghasilan minyak turut berhadapan  cabaran geologi berikutan banyak telaga minyak menghasilkan lebih banyak air daripada minyak.

Menurutnya, negara kini merancang untuk mendapatkan teknologi yang tepat untuk melihat apakah lebih banyak minyak dapat diekstrak.

“Pengeluaran kami menurun kepada 115,000-118,000 tong sehari di Dar dan di tiga blok GPOC dengan sekitar 50,000 tong sehari, menjadikan jumlahnya 165,000 tong sehari di seluruh negara,” katanya.

Selain COVID-19, banjir di banyak bahagian negara juga mempengaruhi kawasan minyak.

“Kebiasaannya banjir ini akan selalu mempengaruhi pengeluaran kerana ketika kawasan minyak ditenggelami air, beberapa telaga ditutup dengan air, yang mempengaruhi pengeluarannya. Adalah mustahil untuk akses ke telaga minyak apabila ia dibanjiri air.

Menurutnya, negara itu sedang berusaha melakukan audit persekitaran dan telah mengundang beberapa syarikat asing, yang akan disaring minggu ini.

“Mereka akan datang dan membuat tawaran dan kemudian kami akan memilih yang terbaik. Ini adalah syarikat antarabangsa yang akan melakukan audit persekitaran.

“Kita perlu mendapatkan syarikat yang tepat sehingga kita dapat mengembalikan persekitaran ke status awalnya,” kata pegawai tinggi kementerian itu.

Negara ini masih berharap dapat menambah simpanannya dan memulakan pengeluaran di 14 blok lain.

“Kami mempunyai kira-kira 14 blok lagi selain kawasan pengeluaran sekarang. Setiap hari kami berusaha mengumpulkan data dan melakukan pemetaan, yang akan membantu kami membuka pusingan pelesenan.

“Pusingan pelesenan adalah untuk mengundang penawaran baharu, pengendali baharu di Sudan Selatan agar kita dapat meneroka minyak di kawasan lain.

“Terdapat potensi yang sangat besar untuk menemui lebih banyak minyak di daerah lain di Sudan Selatan,” katanya. – Bernama


Daesh mengaku bunuh 23 tentera Syria

DAMSYIK, 25 Muharam 1445H, Sabtu – Serangan ke atas bas tentera di timur Syria membunuh 23 tentera kerajaan dan mencederakan lebih 10, kata pemantau perang Syrian Observatory for Human Rights (SOHR) pada hari Jumaat, lapor Reuters.

Ia berlaku berhampiran bandar Al-Mayadeen di wilayah padang pasir Deir Ezzor, yang berpecah kepada kawasan yang dikawal tentera Syria disokong Iran-Russia, dan diketuai Kurdish yang disokong Amerika Syarikat.

Kumpulan pengganas Daesh mengaku bertanggungjawab atas serangan itu dalam satu kenyataan di saluran Telegramnya.

SOHR menyifatkan ia sebagai serangan paling maut setakat tahun ini oleh Daesh.

Kumpulan itu, yang merampas sebahagian besar Syria dan negara jiran Iraq dari 2013, bergerak secara sulit sejak kehilangan wilayah terakhirnya di timur Syria pada 2019.

Serangan oleh Daesh di Syria, khususnya di zon padang pasir yang luas yang pernah mereka kuasai, menjadi lebih berani dan berdarah sejak beberapa bulan kebelakangan ini, menurut ketua SOHR, Rami Abdel Abdelrahman.

Daesh menamakan Abu Hafs Al-Hashimi Al-Quraishi sebagai pemimpin baharunya bulan ini, buat pertama kali mengesahkan kematian bekas ketuanya, Abu Hussein Al-Husseini Al-Quraishi, yang dibunuh pada April. – Agensi


Penamaan calon Padang Serai, DUN Tioman pagi ini

KUALA LUMPUR, 29 Rabiulakhir 1444H, Khamis – Proses penamaan calon bagi kerusi Parlimen Padang Serai, Kedah dan Dewan Undangan Negeri (DUN) Tioman, Pahang pada Pilihan Raya Umum ke-15 (PRU15) diadakan semula hari ini.

PRU15 di kedua-dua kawasan berkenaan ditangguhkan berikutan kematian calon yang telah disahkan bertanding iaitu M. Karupaiya daripada Pakatan Harapan (PH) bagi Parlimen Padang Serai dan Md Yunus Ramli mewakili Perikatan Nasional (PN) untuk DUN Tioman.

Calon sah dinamakan bagi kedua-dua kerusi berkenaan pada 5 November lepas, dikehendaki hadir ke pusat penamaan calon untuk tujuan cabutan undi dalam menentukan giliran pada kertas undi manakala calon baharu pula boleh menyerahkan kertas penamaan calon kepada Pegawai Pengurus Pilihan Raya mengikut tempoh ditetapkan.

Bakal calon bagi Parlimen Padang Serai boleh menyerahkan kertas penamaan calon dari 9 hingga 10 pagi kepada Pegawai Pengurus di Dewan Kompleks Sukan Kulim Hi-Tech, Kulim, Kedah.

Bagi DUN Tioman adalah di Dewan Jubli Perak Sultan Haji Ahmad Shah, Rompin, Pahang.

Suruhanjaya Pilihan Raya (SPR) menetapkan hari pengundian pada 7 Disember dan pengundian awal pada 3 Disember dengan tempoh berkempen selama 13 hari bermula selepas pengisytiharan calon yang bertanding hingga 11.59 malam 6 Disember.

Karupaiya, 69, meninggal dunia pada 16 Nov lepas dipercayai akibat serangan jantung dan komplikasi kesihatan manakala Md Yunus, 61, disahkan meninggal dunia beberapa jam sebelum proses pengundian, Sabtu lepas (19 November).

Karupaiya sepatutnya menghadapi saingan enam penjuru menentang lima lagi calon iaitu Hamzah Abd Rahman (Pejuang-Putra), Datuk C. Sivaraajh (BN-MIC), Mohd Bakhri Hashim (Warisan), Datuk Azman Nasrudin (PN-Bersatu) dan calon Bebas Sreanandha Rao pada PRU15 Sabtu lepas.

PRU15 bagi DUN Tioman pula sepatutnya melibatkan pertembungan lima penjuru antara Md Yunus, Sulaiman Bakar (Bebas), Osman A. Bakar (Pejuang), Mohd Fadzli Mohd Ramly (PH-Amanah) dan Datuk Seri Mohd Johari Hussain (BN-UMNO).-Bernama


Rakyat Palestin bertempur dengan tentera Israel di Hebron, Ramallah

RAMALLAH, 6 Jamadilawal 1444H, Khamis – Rakyat Palestin bertempur dengan tentera negara pengganas Israel di selatan bandar Tebing Barat, Hebron dan perkampungan al-Mughyyer, timur laut Ramallah, semalam.

Menurut agensi berita Palestin WAFA, penduduk melempar batu ke arah tentera selepas rejim Zionis menceroboh bahagian yang dikuasai Palestin di bandar yang dibahagikan di kawasan Bab al-Zawiyeh.

Tentera melepaskan tembakan gas pemedih mata, bom tangan dan peluru logam bersalut getah ke arah orang ramai dan kedai di kawasan itu. Tiada kecederaan dilaporkan.

Sementara itu, di perkampungan al-Mughyyer di Ramallah, pertempuran berlaku berikutan pengebumian Raed Naasan, yang ditembak mati oleh tentera Israel, semalam.

Ketua majlis kampung, Ayman Abu Eliya memberitahu bahawa askar menahan dua kanak-kanak masing-masing berusia 8 dan 10 tahun dalam jip tentera selama beberapa jam sebagai perisai manusia.

Presiden Palestin, Mahmoud Abbas menghubungi bapa Raed Naasan, Ghassan, untuk menyatakan takziah dan sokongannya kepada keluarga mangsa. – Agensi


Bajet Selangor 2021 patut tumpu bantuan COVID-19 bukan projek

SAYA telah meneliti Bajet Selangor 2021 bersama ADUN-ADUN BN kelmarin.

Setelah menelaah setiap muka surat ucapan bajet MB Selangor tersebut, apa yang jelas ialah Bajet Selangor 2021 yang dibentangkan oleh Menteri Besar Selangor pada Jumaat lepas bukanlah Bajet untuk membantu rakyat mengharungi krisis COVID-19.

Malah Bajet Selangor 2021 ini adalah lebih kurang sama sahaja dengan Bajet Selangor seperti tahun lepas dari segi jumlah perbelanjaan, kutipan cukai dan apa yang dibelanjakan dengan hanya sedikit perubahan.

Dalam Bajet ini, tidak ada banyak (atau tiada langsung) dibincang tentang bantuan rakyat dalam menghadapi kesempitan hidup semasa krisis COVID-19 ini.

Ia seolah Bajet 2021 Selangor ini dibuat secara malas oleh MB Selangor yang hanya ‘cut-and-paste’ dan ubah sedikit dari tahun lalu tanpa mengambil kira situasi pada tahun ini dan tahun hadapan yang berbeza iaitu dengan masalah ekonomi rakyat akibat krisis COVID-19.

Tahun lepas kerajaan negeri telah memperuntukkan RM240 juta untuk program bekalan air negeri Selangor.

Namun selepas lebih RM200 juta ini dibelanjakan, masalah air di Selangor masih lagi kerap berlaku tahun ini.

Tahun ini untuk Bajet 2021, jumlah yang seakan sama iaitu RM200 juta lagi diperuntukkan untuk program bekalan air, namun penyelesaian masalah air di Selangor masih tidak nampak penghujungnya.

Tahun lepas kerajaan negeri telah memperuntukan setengah juta ringgit untuk program rakan sungai, namun sungai masih tercemar.

Tahun ini satu juta ringgit diperuntukkan, namun di manakah impak peruntukan berjuta ringgit ini bila pencemaran sungai semakin berleluasa.

Pada tahun lepas kerajaan negeri telah memperuntukkan bajet untuk pemasangan 5,000 CCTV di Selangor.

Tahun ini bajet diperuntukkan untuk program digitalisasi Selangor pula.

Apa telah jadi kepada pemasangan 5,000 CCTV ini dan berapakah jumlah kontrak yang dibelanjakan? Dan syarikat atau vendor mana yang dapat kontrak ini?

Mungkin lebih baik kerajaan negeri pasang sebahagian daripada 5,000 CCTV tersebut di kawasan ‘hotspot’ sungai untuk mencegah pencemaran.

Berjuta-juta ringgit juga diperuntukkan untuk projek-projek seperti pembinaan atau ubah suai stadium, expo kapal terbang dan sebagainya.

Di kala krisis COVID-19 ini, projek-projek dan program-program ini sepatutnya boleh ditangguhkan dahulu dan peruntukan-peruntukan ini boleh digantikan dengan bantuan terus kepada rakyat.

Contohnya, daripada belanja RM2 juta ringgit untuk expo kapal terbang di Selangor, mungkin lebih baik jumlah ini kini digunakan untuk menaikkan elaun pegawai-pegawai masjid seperti bilal dan siak yang tidak seberapa kepada RM250 hingga RM300 sebulan melalui Lembaga Zakat Selangor.

Selangor merupakan negeri yang paling banyak cukai dikenakan di Malaysia.

Rakyat Selangor membayar cukai negeri yang tertinggi berbanding negeri-negeri lain.

Dalam tempoh 12 tahun kerajaan PH/PKR memerintah Selangor kutipan cukai berkaitan hartanah telah naik 300 peratus dan sebanyak lebih 90 cukai perniagaan baru telah diperkenalkan.

Untuk mengurangkan beban kewangan rakyat pada ketika krisis COVID ini, adalah lebih baik jika kerajaan negeri mengambil langkah pengecualian cukai atau moratorium ke atas cukai-cukai tanah dan cukai pintu untuk aset-aset rakyat yang bukan aset mewah.

Pengecualian atau moratorium lesen perniagaan juga boleh dibuat ke atas peniaga-peniaga kecil dan tapak-tapak pasar malam untuk membantu rakyat berniaga.

Dan ketika krisis ini, pihak-pihak berkuasa tempatan boleh memberikan kelonggaran ke atas peniaga-peniaga kecil yang mahu berniaga untuk mencari rezeki contoh buat sementara waktu ini janganlah diroboh gerai-gerai burger atau nasi lemak dan gerai kuih yang mana peniaga-peniaga ini yang di antara mereka baru kehilangan pekerjaan dan ingin mencuba berniaga kecil-kecilan untuk mencari sesuap nasi di kala kesempitan ekonomi kini.

Dan sewa-sewa rumah PPR di Selangor untuk rakyat miskin dan sederhana mungkin boleh diberikan moratorium juga pada ketika ini untuk membantu meringankan beban sara hidup mereka pada ketika ini.

Moratorium atau pengecualian cukai, lesen dan sewa ini tentunya akan mengambil lebih RM500 juta dari pendapatan kerajaan negeri.

Namun pada ketika krisis ini, kerajaan negeri boleh menggunakan rizab tunai kerajaan yang berjumlah RM2 billion untuk menampung pengecualian atau moratorium cukai, lesen dan sewa untuk rakyat Selangor kini.

Kebanyakan daripada rizab ini datangnya dari sumbangan kerajaan Persekutuan BN setiap tahun dahulu melalui dana pembaikan jalan (MARRIS) sebanyak beratus juta setahun kepada kerajaan negeri yang tidak digunakan sepenuhnya.

Bila lagi hendak digunakan rizab ini jika tidak di masa krisis seperti kini?

Saya lihat kebanyakan daripada Bajet Selangor 2021 adalah untuk perbelanjaan projek dan program oleh kerajaan dan hanya segelintir sehaja diperuntukan untuk bantuan terus kepada rakyat.

Pada ketika krisis ekonomi dan COVID-19, ini tidak sepatutnya.

Sepatutnya kini kerajaan menumpukan perbelanjaan kepada bantuan terus kepada rakyat dan bukan fokus kepada projek-projek jangka masa panjang yang hanya menguntungkan beberapa pihak.

ISHAM JALIL


Sukar dipercayai Najib butakan mata berjuta masuk akaun sendiri

PUTRAJAYA, 21 Muharam 1444H, Jumaat – Sukar dipercayai bahawa bekas Perdana Menteri Datuk Seri Najib Tun Razak telah bertindak membutakan mata dan memekakkan telinga berhubung kemasukan wang berjuta-juta ke dalam akaun peribadi beliau, Mahkamah Persekutuan diberitahu hari ini.

Timbalan Pendakwa Raya ad hoc Datuk V. Sithambaram berkata dengan aliran masuk sejumlah besar wang ke dalam akaun bank beliau, perayu (Najib) sekurang-kurangnya perlu membuat pertanyaan mengenai sumber dan kesahihan kesemua dana ini.

“Membutakan mata dan memekakkan telinga berhubung kemasukan wang berjuta-juta ke dalam akaun banknya atas alasan tunggal bahawa pengurusan akaun terbabit telah diwakilkan kepada bekas Ketua Pegawai Eksekutif SRC Nik Faisal Ariff Kamil dan selama lima tahun beliau secara peribadi tidak mengetahui baki di dalam akaunnya adalah benar-benar sukar dipercayai,” katanya.

Beliau berkata demikian ketika berhujah di hadapan panel lima hakim yang dipengerusikan oleh Ketua Hakim Negara Tun Tengku Maimun Tuan Mat.

Turut bersidang Hakim Besar Sabah dan Sarawak Tan Sri Abang Iskandar Abang Hashim serta Hakim-Hakim Mahkamah Persekutuan Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd.

Sithambaram berkata Najib juga kononnya bergantung kepada Allahyarham Datuk Azlin Alias (setiausaha sulit Najib) untuk mengetahui sama ada beliau boleh mengeluarkan ceknya.

“Perayu secara terang-terangan enggan mengakui bahawa beliau mengetahui baki di dalam akaun banknya kerana perkara itu akan mengaitkan pengetahuan beliau dengan deposit RM42 juta ke dalam akaun bank peribadinya.

“Najib tidak pernah memberi keterangan mengenai sama ada beliau pernah bertanyakan perkara itu kepada Azlin, Nik Faisal atau ahli perniagaan dalam buruan Low Teik Jho, atau Jho Low, mengenai sumber dana tersebut yang digunakan untuk berbelanja tanpa banyak soal,” katanya.

Sithambaram berhujah meskipun sumber dana di dalam akaun Najib menjadi bahan siasatan rasmi oleh pihak berkuasa yang berkaitan, perayu terus kekal pasif dan tidak cuba membuat sebarang laporan polis mengenai dana yang telah didepositkan ke dalam akaun peribadi beliau.

“Apabila dimaklumkan bahawa dana itu adalah daripada SRC, beliau sekali lagi tidak berbuat apa-apa,” katanya.

Sithambaram juga berkata Ahli Parlimen Pekan itu berkeras bahawa wang yang dimasukkan ke dalam akaun peribadinya adalah sumbangan daripada kerabat diraja Arab Saudi.

Bagaimanapun, beliau berkata hakim yang mendengar perbicaraan kes itu telah membuat pertimbangan yang wajar bahawa cerita mengenai sumbangan kerabat diraja Arab Saudi adalah sukar dipercayai apabila dipertimbang dengan keseluruhan bukti.

Menyentuh isu pengetahuan, peguam itu berkata Najib sendiri telah mengakui bahawa wang itu datangnya daripada SRC.

Ini, katanya, disahkan oleh Najib dalam afidavit yang difailkan terhadap bekas Presiden MCA Tun Dr Ling Liong Sik pada 2016.

Justeru, Sithambaran berkata adalah jelas Najib telah dengan sengaja berbohong apabila menyatakan bahwa beliau tidak mengetahui sumber dana itu ketika disoal mengenai perkara tersebut pada perbicaraan kes SRC.

Pendakwaan kemudian mengakhiri hujahan dan prosiding pendengaran rayuan itu bersambung pada Selasa depan. – Bernama


Rakyat Bahrain kecam perbuatan bakar al-Quran di Sweden, Denmark

MANAMA, 18 Muharam 1445H, Sabtu – Rakyat Bahrain mengadakan protes mengecam perbuatan keji kumpulan anti-Islam yang berterusan mencemarkan al-Quran di Sweden dan Denmark.

Penunjuk perasaan turun ke jalan raya di bandar-bandar utama Bahrain selepas solat Jumaat untuk menyuarakan sokongan mereka terhadap kitab suci umat Islam dan kesucian Islam.

Sambil memegang al-Quran tinggi di tangan mereka, penunjuk perasaan melaungkan slogan menyokong Islam dan mengecam jenayah menghina agama di Barat.

Pada Khamis, di bawah perlindungan polis ahli ‘Danske Patrioter’ — kumpulan ekstremis sayap kanan Denmark dan anti-Islam — meneruskan tindakan mencemarkan al-Quran secara meluas untuk hari keempat berturut-turut di ibu negara Denmark, Copenhagen.

Kumpulan ultranasionalis itu membakar kitab suci umat Islam di hadapan kedutaan Turki, Iraq, Mesir, Arab Saudi, dan Iran sambil melaungkan slogan menentang Islam.

Kumpulan pelampau itu turut menyiarkan secara langsung perbuatan keji berkenaan di akaun Facebooknya.

Dalam kejadian berasingan, seorang wanita Sweden berusia 47 tahun mencemarkan al-Quran di Bromma, di bahagian barat Stockholm pada awal Khamis, di bawah perlindungan penuh polis Sweden.

Perbuatan keji itu telah mencetuskan kemarahan seluruh masyarakat Islam di seluruh dunia.

Susulan perkembangan itu, beberapa negara telah memanggil atau mengusir duta Sweden dan Denmark.

Negara-negara Nordik menyatakan kekesalan terhadap pencemaran al-Quran tetapi mendakwa tidak boleh menghalangnya di bawah undang-undang perlembagaan yang melindungi kebebasan bersuara. – Agensi


JPS laksana tindakan hadapi fenomena air pasang, banjir di Batu Pahat

PUTRAJAYA, 28 Jamadilawal 1443H, Ahad – Jabatan Pengairan dan Saliran (JPS) telah melaksanakan beberapa langkah persediaan bagi menghadapi fenomena air pasang besar yang dijangka berlaku di sekitar Batu Pahat di Johor bermula hari ini hingga Rabu.

Ketua Setiausaha Kementerian Alam Sekitar dan Air (KASA), Datuk Seri Dr Zaini Ujang berkata, bagi tindakan jangka pendek, ia melibatkan persediaan bagi menghadapi bencana banjir terutamanya di kawasan rendah di Batu Pahat seperti di Parit Johar dan Jalan Sultanah.

Katanya, ini termasuk memastikan kesemua enam Pintu Air kawasan itu berfungsi dengan baik selain memastikan tiada mendapan dan halangan oleh sampah-sarap pada sistem saliran.

“Pihak JPS juga membina halangan menggunakan beg pasir dan melaksanakan penyedutan mendapan di sekitar longkang bawah tanah sekitar Jalan Sultanah,” katanya dalam kenyataan hari ini.

Fenomena air pasang besar besar dijangka berlaku di sekitar Batu Pahat bermula hari ini hingga 5 Januari dan bencana banjir boleh terjadi sekiranya berlaku pertembungan antara air pasang besar dengan air hujan lebat secara serentak, serta boleh mengakibatkan longkang saliran bandar penuh.

Zaini berkata, JPS turut mengambil langkah awal dengan membina benteng tanah sepanjang 200 meter dari Parit Lapis hingga ke Taman Nira pada tahun lepas bagi mengelak limpahan air Sungai Batu Pahat ke kawasan sekitar Taman Nira, Batu Pahat.

“Penduduk yang tinggal berdekatan dengan kawasan pesisir pantai dan sungai-sungai utama dinasihatkan agar sentiasa peka dan mengikuti perkembangan terkini termasuk amaran yang dikeluarkan oleh pihak berkuasa selain memastikan sistem saliran air berhampiran dengan kediaman sentiasa diselenggara bagi melancarkan pengaliran air,” katanya.

Untuk maklumat lanjut mengenai status aras air semasa sungai-sungai di seluruh negara, orang ramai boleh melayari laman sesawang https://publicinfobanjir.water.gov.my atau menerusi aplikasi MyPublicInfoBanjir. – Bernama


Kerajaan Selangor pantau situasi paras air di sungai-sungai utama

SHAH ALAM, 22 Muharam 1444H, Sabtu – Kerajaan Selangor memantau rapat situasi terkini berhubung paras air di beberapa sungai utama serta kadar taburan hujan semasa di negeri itu.

Menerusi hantaran di Facebooknya, Menteri Besar, Datuk Seri Amirudin Shari, berkata semua agensi berkaitan sentiasa dalam keadaan bersiap sedia.

“Saya turut terima laporan banjir kilat di sekitar Taman Seri Muda, Shah Alam. Pintu air telah dibuka sebagai usaha untuk mempercepatkan air surut,” katanya.

Sementara itu, Pengerusi Jawatankuasa Tetap Infrastruktur dan Kemudahan Awam, Permodenan Pertanian dan Industri Asas Tani negeri, Izham Hashim, menerusi Facebooknya, berkata air mula surut di Taman Seri Muda dan sekitarnya.

“Insiden ini berlaku akibat paras air yang tinggi di Sungai Rasau serta situasi air mati yang melambatkan aliran air keluar ke Sungai Rasau,” katanya.

Beliau berkata pihaknya mengarahkan Jabatan Pengairan dan Saliran mengaktifkan sistem pam dengan segera serta membuka pintu pam.

Jabatan Meteorologi Malaysia meramalkan ribut petir, hujan lebat dan angin kencang melanda seluruh Selangor sehingga jam 9 malam ini. – Bernama


Mantapkan PdPR elak keciciran pelajar

KUALA LUMPUR, 7 Jamadilakhir 1442H, Rabu – Pembukaan sesi persekolahan dalam normal baharu tahun ini memberi pengalaman yang mungkin tidak pernah dibayangkan sebelum ini.

Kalau setiap tahun wajah keterujaan murid dan ibu bapa yang paling ditunggu-tunggu terutama yang pertama kali memasuki alam persekolahan, tetapi tahun ini berbeza apabila anak akan memulakan sesi persekolahan hanya di rumah.

Pandemik COVID-19 yang belum menunjukkan aliran penurunan dengan kumulatif kes melebihi 150,000 dan kes harian yang mencapai empat digit menyebabkan Kementerian Pendidikan Malaysia (KPM) membuat ketetapan baharu dengan menangguhkan sesi persekolahan secara bersemuka pada Rabu ini.

Hanya pelajar yang akan menduduki peperiksaan Sijil Pelajaran Malaysia (SPM), Sijil Vokasional Malaysia (SVM), Sijil Kemahiran Malaysia (SKM), Sijil Tinggi Persekolahan Malaysia (STPM), Sijil Tinggi Agama Malaysia (STAM) dan Diploma Vokasional Malaysia (DVM) bagi tahun 2020 serta peperiksaan antarabangsa yang setara sahaja dibenarkan memulakan sesi persekolahan melalui kaedah bersemuka.

Manakala murid sekolah rendah dan pelajar tingkatan 1 hingga 5 bagi tahun ini pula mengikuti pembelajaran melalui kaedah Pengajaran dan Pembelajaran di Rumah (PdPR).

Mahu atau tidak, pembelajaran melalui PdPR yang telah dimulakan sejak Perintah Kawalan Pergerakan (PKP) pertama tahun lepas perlu dimantapkan kerana kita tidak tahu berapa lama lagi pandemik ini akan berakhir.

KAJIAN KEBERKESANAN PdPR

Ruang penambahbaikan dalam pengajaran PdPR perlu dipertingkatkan kerana banyak isu yang dibangkitkan terutama kesediaan murid dan guru menerima kaedah ini sebagai sebahagian daripada normal baharu dalam pendidikan.

Fakulti Pendidikan Universiti Kebangsaan Malaysia (UKM) dalam kajian tentang kesediaan guru dalam melaksanakan PdPR menunjukkan banyak masalah yang dihadapi ketika melaksanakan PdPR.

Antaranya 70-80 peratus guru melaporkan cabaran utama melaksanakan PdPR adalah kesukaran mendapatkan perhatian pelajar selain masalah kekurangan peralatan, kelemahan infrastrutur dan capaian internet.

Kehadiran murid yang mengikuti PdPR pula tidak mencapai 80 peratus dan kebanyakan murid tidak memberikan fokus kerana suasana rumah yang tidak kondusif.

Kajian itu juga menunjukkan 50-60 peratus guru tidak selesa melaksanakan pengajaran secara dalam talian dan 50-60 peratus guru melaksanakan PdPR dalam tempoh antara satu dan dua jam sahaja.

Kemahiran guru menggunakan peralatan IT secara dalam talian pula hanya sekitar 50-60 peratus manakala hanya 40-50 peratus sahaja guru yang mahir mempelbagaikan pengajaran secara dalam talian.

Kajian yang diketuai Prof Madya Dr Azlin Norhaini Mansor itu juga menunjukkan kaedah pengajaran guru kurang berkesan kerana kurang selari dengan tahap kebolehan dan pembelajaran murid.

Dapatan kajian itu juga menunjukkan komunikasi murid dan guru melalui PdPR sangat terbatas dan terdapat guru memberikan terlalu banyak latihan kepada murid hingga menyebabkan sebahagian ibu bapa merasa terbeban kerana terpaksa membantu anak membuat latihan.

Guru pula terikat kerana perlu habiskan silibus selain perlu memberikan laporan sebagai pembuktian PdPR dilaksanakan.

KEKANGAN DAN KESUKARAN PdPR

Menurut Azlin Norhaini, bagi memantapkan kaedah PdPR kerjasama tiga pihak iaitu guru, murid dan ibu bapa sangat penting untuk memastikan keberkesanan kaedah ini.

Berdasarkan temu bual bersama guru, ibu bapa dan murid, memang terdapat kekangan dan kesukaran dalam melaksanakan PdPR walaupun mempunyai peralatan dan internet yang mencukupi.

“Murid sukar untuk memahami pembelajaran secara online sebab masalah komunikasi yang one-way (guru kepada murid), murid sukar nak bertanya soalan atau untuk minta penjelasan lanjut.

“Apabila murid tidak faham, ibu bapa perlu main peranan untuk mengajar anak dan bantu mereka untuk menyiapkan latihan. Majoriti ibu bapa tidak mampu sebab mereka juga tiada pengetahuan dan tiada masa lapang sebab kebanyakan ibu bapa juga bekerja dari rumah,” katanya kepada Bernama baru-baru ini.

Beliau, yang juga Pengerusi Pusat Kepimpinan dan Polisi Pendidikan UKM berkata, kebanyakan ibu bapa yang pada awalnya berusaha membantu anak akhirnya terpaksa reda apabila anak mereka ketinggalan dalam menyiapkan latihan akibat kesukaran untuk membantu menyiapkan latihan itu.

Antara langkah yang boleh diambil bagi memantapkan kaedah PdPR ialah dengan mewujudkan Sekolah Maya melalui radio dan televisyen (TV).

“Sekolah Maya ini boleh menggunakan saluran media seperti tv, radio, Netflix, Astro, Pusat Internet di semua peringkat sekolah rendah dan menengah dengan jadual untuk dua subjek selama empat jam sehari.

“Konsepnya lebih kurang sama seperti program belajar mengaji yang terdapt dalam saluran televisyen sekarang di mana pelajar boleh bertanyakan soalan menerusi Whatsapp secara langsung,” katanya dan menambah, tempoh empat jam itu sudah mencukupi kerana murid akan merasa bosan dan hilang fokus sekiranya terpaksa mengadap komputer terlalu lama.

Beliau turut mencadangkan agar KPM bekerjasama dengan semua syarikat telekomunikasi untuk menyumbangkan tanggungjawab sosial dengan memberikan bantuan internet dan kerajaan pula perlu memberikan pelepasan cukai sepenuhnya atas kerjasama itu.

“Sudah tiba masanya semua pihak, sama ada kerajaan dan swasta berganding bahu bagi mengembeleng tenaga untuk menangani masalah pendidikan anak Malaysia,” katanya.

WUJUDKAN ONE STOP CENTER PdPR

Sementara itu, Presiden Majlis Permufakatan Persatuan Ibu Bapa dan Guru Nasional (PIBGN), Prof Madya Datuk Dr. Mohamad Ali Hasan menyatakan dalam situasi yang berlaku dalam negara sekarang PdPR adalah keadah pembelajaran yang terbaik untuk pelajar.

Secara relatifnya, pendekatan PdPR yang masih baharu di Malaysia perlu diperkukuh dan diperkasakan bagi mengatasi masalah yang ada.

Antara isu penting yang perlu diatasi adalah liputan atau kapasiti jalur lebar internet yang boleh mencakupi ke seluruh negara terutamanya di kawasan pedalaman dan luar bandar.

Selain itu, kesediaan peranti dan alatan lain yang diperlukan setiap pelajar pada masa dan ketika dikehendaki tanpa gangguan.

“Buku panduan dan e-teknologi yang menyeluruh dan diuji juga sangat diperlukan pelajar dalam membantu pembelajaran PdPR selain perlunya pemantauan dan penilaian yang berkesan bagi kaedah ini dijalankan. Kekangan ini perlu diambil tindakan oleh pihak berwajib secara tutas dan sistematik,” katanya kepada Bernama.

Beliau turut mencadangkan agar diwujudkan pusat rujukan PdPR di setiap pejabat pendidikan daerah dan negeri yang bertindak sebagai “pusat sehenti” bagi menangani isu berkaitan PdPR.

Selain itu, perlu diwujudkan pegawai khas sebagai koordinator bagi merancang PdPR secara berterusan walaupun selepas pandemik, katanya.

“Buat spot check terhadap pelaksanaan PdPR secara berkala dan mengejut selain guru dan tenaga pengajar perlu diberikan ilmu pengetahuan semasa, kemahiran tertentu mengenai PdPR dalam kadar segera. Saya percaya kaedah PdPR ini akan diperlukan pada masa hadapan walaupun sesudah pandemik ini berakhir,” katanya.

IBU BAPA AKUR, MAHU PdPR LEBIH BAIK

Mempunyai enam orang anak yang masih bersekolah di sekolah menengah dan rendah adalah satu cabaran besar buat Zazariah Mohd Nor, 44, dari Seremban bagi memastikan setiap anaknya mengikuti pembelajaran melalui kaedah PdPR.

Empat orang anaknya yang berada di sekolah menengah memerlukan komputer bagi melakukan latihan dan tugasan sekolah manakala dua lagi anaknya yang berada di sekolah rendah termasuk anak bongsunya yang akan memasuki tahun satu memerlukan lebih banyak tumpuan dan perhatian dalam pembelajaran.

Dalam keadaan sekarang mahu atau tidak PdPR adalah kaedah terbaik bagi mengurangkan risiko namun cabarannya pula dari segi peranti dan alatan terutama bagi ibu bapa yang mempunyai anak ramai masih bersekolah seperti saya, katanya.

“Kalau ikutkan tahun lepas banyak latihan yang perlu dicetak dan jadi masalah kepada ibu bapa yang tidak mempunyai printer. Sebaiknya latihan murid itu disalin di buku latihan terus… jadi mereka boleh tengok daripada telefon dan komputer tanpa perlu dicetak.

“Dengan cara ini akan memahirkan lagi murid dalam menulis dan melukis terutama bagi murid sekolah rendah,” katanya yang berharap lebih banyak insentif diberikan kepada ibu bapa untuk membeli peranti bagi keperluan pembelajaran PdPR ini. – Bernama


Penjawat awam Kedah dapat bantuan khas Aidilfitri RM1,000

ALOR SETAR, 4 Ramadan 1443H, Rabu – Kerajaan Negeri Kedah menerusi Mesyuarat Exco Kerajaan Negeri hari ini meluluskan Bantuan Khas Aidilfitri kepada kakitangan awam negeri itu sebanyak RM1,000 setiap seorang.

Menteri Besar Kedah, Datuk Seri Muhammad Sanusi Md Nor berkata, kelulusan itu akan melibatkan semua kakitangan awam pelbagai peringkat dan jawatan yang membabitkan peruntukan keseluruhan berjumlah RM5.35 juta.

Selain itu, beliau berkata Mesyuarat Exco juga meluluskan bantuan khas hari raya kepada Pengerusi dan Setiausaha Jawatankuasa Pembangunan dan Keselamatan Kampung (JPKK) di seluruh negeri ini yang melibatkan 2,050 penerima dengan peruntukan RM307,500.

“Ia akan disalurkan melalui Pusat Khidmat ADUN (Ahli Dewan Undangan Negeri) masing-masing,” katanya yang dipetik menerusi hantaran Facebook miliknya hari ini.-  Bernama


TH perlu kekal bebas tidak berada di bawah BNM: PPMM

Oleh Zuhayati Yazid

BANGI, 16 Safar 1443H, Khamis – Persatuan Peguam-Peguam Muslim Malaysia (PPMM) berpandangan Lembaga Tabung Haji (TH) tidak perlu diletakkan di bawah seliaan Bank Negara Malaysia (BNM).

Sebaliknya organisasi tersebut perlu terus kukuh mentadbir urusan haji dan kekal mendapat jaminan dari kerajaan.

Perkara tersebut dinyatakan oleh Presiden PPMM, Datuk Zainul Rijal Abu Bakar ketika mengadakan taklimat dan perbincangan dengan Ketua Pegawai Eksekutif TH, Datuk Seri Amrin Awaluddin, semalam.

“Antara inti pati yang disuarakan PPMM adalah untuk terus kekal dengan pendirian TH untuk tidak meletakkan di bawah BNM sebaliknya, boleh pinda Akta Tabung Haji 1995 (Akta 535) untuk tujuan penambahbaikan.

“Moga TH terus kukuh mentadbir urusan haji dan kekal mendapat jaminan kerajaan,” katanya yang berkongsi mengenai pertemuan tersebut di media sosial.

Dalam masa sama, Zainul Rijal berkata, PPMM turut menyuarakan kesediaan untuk berkongsi kepakaran dalam membantu melancarkan perjalanan operasi TH.

Malah TH juga disarankan memperhebatkan hubungan dengan pertubuhan bukan kerajaan (NGO) lain terutama yang berkaitan dengan Islam.

“TH perlu eratkan hubungan dengan NGO Islam dan membantu NGO berkenaan,” ujarnya.


Isu seragam jururawat: ‘Jimmy Puah patut minta maaf’

BANGI, 29 Zulkaedah 1444H, Ahad – Ulasan sinis Ahli Parlimen Tebrau, Jimmy Puah mengenai isu pakaian seragam jururawat dianggap melampau kerana tidak berpijak atas asas negara iaitu kedudukan Islam sebagai agama Persekutuan.

Walhal cadangan dilontarkan Ahli Parlimen Kuantan, Wan Razali Wan Nor supaya kerajaan meneliti perkara ini sangat membantu mengurangkan keresahan sebahagian jururawat yang prihatin dan cakna mengenai pakaian seragam mereka yang tidak patuh syariah.

Justeru, Ahli Unit Media dan Sektor Kejururawatan Pertubuhan Ikatan Pengamal Perubatan dan Kesihatan Muslim Malaysia (I-Medik) Kuala Lumpur, Mohd Roslani Hashim berkata, tidak seharusnya Ahli Parlimen pembangkang itu tunduk kepada desakan permohonan maaf Jimmy.

“Bukan Ahli Parlimen Kuantan yang sepatutnya meminta maaf kepada jururawat di Malaysia, tetapi Ahli Parlimen Tebraulah yang sepatutnya meminta maaf kepada seluruh jururawat di Malaysia yang majoritinya beragama Islam!

“Ahli Parlimen Bayan Baru, Sim Tze Sin, juga tidak perlu bersuara untuk mengatakan bahawa Ahli Parlimen Kuantan itu salah meletakkan keutamaan,” katanya dalam kenyataan.

Sebelum ini, Wan Razali ketika membahaskan usul Kertas Putih Kesihatan di Dewan Rakyat mempersoalkan etika pemakaian jururawat wanita di klinik dan hospital kerajaan, yang didakwa berpakaian ketat dan tidak patuh syariah.

Beliau turut menggesa Kementerian Kesihatan (KKM) meneliti semula etika pemakaian jururawat wanita, termasuk mempertimbang keperluan memberi kelonggaran kepada pihak klinik dan hospital menentukan etika berpakaian yang sesuai.

Bagaimanapun, Jimmy menyifatkan dakwan pemimpin PAS itu mengenai perkara tersebut adalah dangkal.

Ahli Parlimen Kerajan Madani itu secara sinis menasihati Wan Razali agar menundukkan pandangan sekiranya tidak berpuas hati dengan pakaian seragam jururawat.

Mengulas lanjut, Mohd Roslani berkata, I-Medik Kuala Lumpur memandang serius dan menyambut baik jika isu pakaian seragam jururawat ini diberikan perhatian oleh pihak kementerian.

Ia sekali gus bagi membantu para jururawat untuk memilih cara pemakaian yang lebih patuh syariah.


Kes Zahid: Hormat keputusan mahkamah walau kita tak gembira

BANGI, 26 Safar 1444H, Jumaat – Semua pihak perlu menghormati keputusan Mahkamah Tinggi Shah Alam melepas dan membebaskan Datuk Seri Ahmad Zahid Hamidi daripada 40 pertuduhan rasuah berhubung Sistem Visa Luar Negara (VLN).

Terdahulu, Hakim Datuk Mohd Yazid Mustafa membuat keputusan itu selepas mendapati pihak pendakwaan gagal membuktikan kes prima facie terhadap Ahmad Zahid, 69, di akhir kes pendakwaan.

Mengulas perkara itu, Ahli Parlimen Pasir Gudang, Hassan Abdul Karim berkata, rakyat perlu bersangka baik terhadap Hakim Mahkamah Tinggi Shah Alam yang membebaskan Zahid kerana beliau melaksanakan tugasnya mengikut undang-undang.

“Apabila Najib Razak dan Rosmah Mansor didapati bersalah dan dihukum penjara oleh mahkamah, maka kita menganggap mahkamah adil dan bebas dalam membuat keputusan itu dan menyeru supaya semua orang menghormatinya.

“Jadi begitulah sepatutnya apabila Mahkamah Tinggi Shah Alam membebaskan Ahmad Zahid dari 40 pertuduhan rasuah.

“Walaupun kita antirasuah dan tidak gembira dengan keputusan ke atas Ahmad Zahid, tetapi kita perlu hormati keputusan Mahkamah Tinggi Shah Alam itu,” katanya dalam kenyataan, hari ini.

Walau bagaimanapun, Hassan berkata, ramai pihak tetap berharap Pendakwa Raya akan memfailkan rayuan ke Mahkamah Rayuan Malaysia.

“Kita menerima penjelasan Peguam Negara bahawa penghakiman kes Ahmad Zahid di Mahkamah Tinggi Shah Alam itu perlu diteliti dan dikaji sebelum rayuan ke Mahkamah Rayuan Malaysia difailkan.

“Saya berharap, sekiranya Hakim Mahkamah Tinggi Shah Alam belum lagi membentangkan alasan penghakimannya kepada umum mengapa Ahmad Zahid dibebaskan.

“Maka adalah wajar alasan penghakiman tersebut diterbitkan kepada umum untuk dibaca oleh orang ramai,” tegasnya.

Beliau menjelaskan, tuntutan itu dibuat atas dua sebab.

“Pertama kes Ahmad Zahid yang didakwa di bawah Akta Suruhanjaya Pencegahan Rasuah 2009 adalah kes kepentingan awam.

“Kedua, jika Ketua Hakim Negara, Tun Tengku Maimun Tuan Mat dan empat Hakim Mahkamah Persekutuan pada hari yang sama berjaya membentangkan penghakimannnya secara bertulis untuk bacaan orang awam seperti kes Datuk Seri Najib Razak dalam Kes SRC International Sdn Bhd, maka adalah wajar Hakim Mahkamah Tinggi dalam kes Ahmad Zahid ini berbuat perkara yang sama,” katanya.

Ahmad Zahid, menghadapi 33 pertuduhan menerima rasuah berjumlah SG$13.56 juta daripada syarikat Ultra Kirana Sdn Bhd (UKSB) untuk dirinya sebagai Menteri Dalam Negeri bagi menyambung kontrak syarikat itu sebagai pengendali perkhidmatan Pusat Sehenti (OSC) di China dan Sistem Visa Luar Negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.

Bagi tujuh lagi pertuduhan, Ahli Parlimen Bagan Datuk itu didakwa memperoleh untuk dirinya SG$1,150,000; RM3.125 juta; 15,000 Swiss Franc dan US$15,000 daripada syarikat sama yang mempunyai kaitan rasmi dengan tugas rasminya.

Kesemua kesalahan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.


5 beradik yatim piatu akibat COVID-19

PORT DICKSON, 27 Syawal 1442H, Selasa – Pesanan ibu supaya menjaga adik-adik dengan baik sebelum dimasukkan ke Unit Rawatan Rapi (ICU) akibat positif COVID-19 masih terngiang-ngiang dalam ingatan, Muhammad Haidir Rodzi, 23.

Muhammad Haidir tidak menyangka pesanan menerusi panggilan video itu merupakan amanat terakhir ibu kepadanya sebagai anak sulung untuk mengambil alih tanggungjawab menjaga adik-beradik setelah ibu bapanya meninggal dunia akibat COVID-19.

Satu ujian berat buat lima beradik itu apabila ayah mereka, Rodzi Tahar, 55, yang menghembuskan nafas terakhir di Hospital Tampin pada 31 Mei lepas, manakala ibunya Nazita Idris, 45, meninggal dunia enam hari kemudian di Hospital Tuanku Ja’afar (HTJ).

“Kami berasa sedih namun reda dengan ketentuan Allah atas pemergian ibu bapa tersayang. Perkara paling menyedihkan apabila kami sekeluarga tidak dapat mencium jenazah arwah ibu dan bapa buat kali terakhir, namun doa dan ingatan sentiasa ada buat mereka,” katanya ketika dihubungi Bernama.

Muhammad Haidir bersama-sama empat adiknya iaitu Muhammad Hairie Rodzi, 20, Nurhairieka Rodzi, 18, Muhammad Haiqiel Rodzi, 13 dan Muhammad Khierzamani Rodzi berusia tujuh tahun kini menetap di rumah peninggalan arwah bapa mereka di Bandar Sunggala, Port Dickson.

Berkongsi lebih lanjut, Muhammad Haidir berkata, bapanya mengalami demam biasa pada 26 Mei lepas dan mengambil keputusan untuk menjalani ujian saringan di Hospital Port Dickson pada 29 Mei sebelum disahkan positif keesokkan harinya dan dihantar ke Hospital Tampin.

Namun, tanpa diduga, keluarga mereka menerima perkhabaran duka apabila doktor mengesahkan bapanya meninggal dunia pada 4.30 pagi keesokan harinya.

“Perkara paling menyedihkan apabila arwah bapa tidak sempat meninggalkan pesanan buat kami selepas dimasukkan ke hospital. Bapa saya mempunyai sejarah penyakit darah tinggi, kencing manis dan sakit buah pinggang manakala ibu mempunyai penyakit darah tinggi. Jadi mereka golongan berisiko.

“Kami tidak tahu punca jangkitan dapat dari mana dan tidak tahu kontak rapat dari siapa?,” katanya.

Muhammad Haidir berkata, arwah ibunya melakukan ujian calitan pada 30 Mei selepas mengalami simptom seperti demam dan batuk serta disahkan positif COVID-19, pada keesokan harinya.

Katanya, mereka adik-beradik juga didapati positif COVID-19 dan menjalani kuarantin di rumah, bagaimanapun tidak mengalami simpton yang teruk dan kini telah sembuh daripada jangkitan itu.

Menjadikan kisah keluarganya sebagai contoh, Muhammad Haidir mengingatkan orang ramai supaya sentiasa mematuhi arahan ditetapkan kerajaan dan tidak memandang remeh terhadap penularan wabak COVID-19 yang boleh meragut nyawa insan tersayang. – Bernama


Agong titah perhalusi cadangan, rangka belanjawan bersifat inklusif

KUALA LUMPUR, 18 Rabiulawal 1442H, Rabu – Kerajaan disaran memperhalusi setiap cadangan bagi merangka Belanjawan 2021 bersifat inklusif serta komprehensif, berpaksikan kebajikan rakyat, pemulihan ekonomi negara dan pembendungan efektif wabak COVID-19.

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan harapan itu ketika menerima menghadap Menteri Kewangan, Tengku Datuk Seri Zafrul Tengku Abdul Aziz di Istana Negara petang tadi.

Pada pertemuan yang berlangsung selama 70 minit itu, Al-Sultan Abdullah berkenan menerima sembah taklimat ringkas mengenai kedudukan ekonomi semasa dan fiskal negara serta usaha Kementerian Kewangan menyediakan Belanjawan 2021 sejak Julai, melalui lebih 40 sesi libat urus melibatkan lebih 2,000 individu dan wakil perniagaan, termasuk wakil parti-parti politik negara.

“Seri Paduka Baginda menzahirkan penghargaan kepada kerajaan serta parti-parti politik di atas semangat bipartisan dan pemuafakatan yang telah ditunjukkan,” kata Datuk Pengelola Bijaya Diraja Istana Negara, Datuk Ahmad Fadil Shamsuddin dalam satu kenyataan hari ini.

Ahmad Fadil berkata dalam majlis menghadap itu, Tengku Zafrul disertai Ketua Setiausaha Perbendaharaan, Datuk Asri Hamidon.

“Al-Sultan Abdullah berpendapat amalan kematangan berpolitik dengan mengetepikan perbezaan dan kepentingan parti atau peribadi amat penting pada ketika ini demi keselamatan dan kebajikan rakyat serta kesejahteraan negara yang amat terkesan akibat bencana wabak COVID-19,” katanya.

Seri Paduka turut bertitah semangat itu adalah selaras dengan budaya syura yang dianjurkan oleh Islam sebagaimana dipamerkan oleh Raja-Raja Melayu dalam sesi Perbincangan Khas di Istana Negara pada 25 Oktober lalu.

Al-Sultan Abdullah bertitah dalam keadaan situasi sukar dan genting ini, amat wajar kemaslahatan masyarakat umum mendahulukan kepentingan individu secara khusus.

Sehubungan itu, Seri Paduka menzahirkan harapan agar semangat kerjasama yang dizahirkan oleh pelbagai pihak dapat diteruskan demi kesejahteraan rakyat dan negara. – Bernama


Pengurus syarikat direman disyaki terlibat rasuah dapatkan kotrak RM60 juta

PUTRAJAYA, 13 Zulkaedah 1442H, Khamis – Seorang pengurus syarikat direman empat hari bermula hari ini bagi membantu siasatan kes rasuah bagi mendapatkan kontrak bernilai RM60 juta di sebuah kementerian.

Menurut sumber Suruhanjaya Pencegahan Rasuah Malaysia (SPRM), ini susulan penahanan seorang penolong setiausaha bahagian di sebuah kementerian semalam, yang dipercayai menerima rasuah lebih RM1 juta sejak 2016, sebagai balasan membantu syarikat mendapatkan projek-projek di kementerian terbabit.

Sumber itu menyatakan, pengurus syarikat berkenaan dipercayai telah bersekongkol dengan penolong setiausaha bahagian tersebut, bagi memonopoli projek-projek bernilai RM60 juta di kementerian terbabit sejak 2018.

“Sindiket tersebut dipercayai telah membolot kira-kira 16 projek, yang melibatkan 11 kali pembayaran rasuah,” kata sumber berkenaan.

Pengurus syarikat berusia 43 tahun itu ditahan pada kira-kira 12 tengah malam di Ibu Pejabat SPRM di sini semalam, selepas hadir memberikan keterangan.

Perintah reman terhadap lelaki itu sehingga 27 Jun, dikeluarkan Penolong Pendaftar Roslizawati Mohd Zanin di Mahkamah Majistret Putrajaya, selepas SPRM membuat permohonan tersebut hari ini. Penolong setiausaha bahagian kementerian itu pula direman lima hari bermula semalam hingga 27 Jun.

Kes berkenaan disiasat di bawah Seksyen 17 (a) Akta SPRM 2009. – Bernama


COVID-19: 500 pasukan pemantau SOP digerak di Johor mulai esok

JOHOR BAHRU, 19 Jamadilakhir 1442H, Isnin – Polis Johor akan menambah pasukan pemantauan pematuhan prosedur operasi standard (SOP) COVID-19 kepada 500 mulai esok bagi melakukan pemeriksaan khususnya di rumah mereka yang diarah menjalani kuarantin kendiri dan asrama pekerja.

Ketua Polis Johor Datuk Ayob Khan Mydin Pitchay berkata pemantauan ketat perlu dilakukan susulan lonjakan kes COVID-19 di negeri itu khususnya dalam kalangan pekerja asing.

“Kita mahu pastikan yang mana sepatutnya diarah duduk rumah (kuarantin), duduk di rumah. Kita akan minta data daripada Kementerian Kesihatan (KMM) untuk kita buat semakan terhadap mereka yang kena duduk rumah,” katanya kepada pemberita selepas melakukan pemeriksaan mengejut di kawasan asrama pekerja asing di Taman Air Biru, Pasir Gudang di sini hari ini.

Beliau berkata sebelum ini, hanya terdapat 241 pasukan pemantauan pematuhan SOP yang turut disertai agensi lain digerakkan di seluruh negeri itu.

“Jadi, kita tambah keanggotaan lagi menjadikan sehingga 500 pasukan mulai esok, dengan setiap pasukan dianggotai tiga orang yang diketuai seorang Inspektor polis bagi mengeluarkan kompaun,” katanya.

Ayob Khan berkata polis mempunyai kekuatan anggota yang mencukupi untuk melakukan pemantauan terbabit termasuk menggerakkan Unit Kereta Peronda (MPV) dan Unit Rondaan Bermotosikal (URB). – Bernama


17 rumah musnah dalam kebakaran di Kg Bukit Malut, Langkawi

ALOR SETAR, 14 Syaaban 1443H, Khamis – Sebanyak 17 rumah musnah dalam kebakaran di Kampung Bukit Malut, Langkawi dekat sini petang tadi.

Pengarah Jabatan Bomba dan Penyelamat Kedah Sayani Saidon berkata pihaknya menerima panggilan kecemasan pada 6.47 petang berhubung insiden itu.

“Sepasukan pegawai dan anggota dari Balai Bomba dan Penyelamat Persiaran Putra serta Langkawi bersama jentera telah ke lokasi kejadian. Bomba menggunakan kaedah pemadaman secara tiga aliran dan enam pancutan dari tangki jentera.

“Kebakaran melibatkan dua rumah kelas A yang musnah di antara 50 hingga 80 peratus, sebuah rumah kelas B (95 peratus) dan 14 rumah kelas C yang musnah 95 peratus,” menurutnya dalam kenyataan hari ini.

Beliau berkata kebakaran berjaya dikawal pada 7.47 malam dan api telah dapat dipadam sepenuhnya pada 10.47 malam.

“Tiada mangsa yang cedera dalam kejadian ini dan punca kebakaran masih dalam siasatan,” katanya. – Bernama


Taliban tutup laluan sempadan dengan Pakistan

ISLAMABAD, 6 Safar 1443H, Isnin – Taliban hari ini menutup pintu sempadan Torkham – laluan penyeberangan utama antara Pakistan dan Afghanistan – bagi pergerakan pejalan kaki.

Langkah itu dibuat setelah Taliban menuntut semua rakyat Afghanistan berkumpul di sempadan di bahagian masuk laluan Pakistan, menurut pegawai tempatan yang enggan nama didedahkan.

“Kita mudahkan rakyat yang sakit dan membolehkan mereka untuk mendapatkan rawatan di hospital Pakistan,” kata pegawai itu.

Difahamkan, beberapa wartawan dalam perjalanan ke Kabul juga terkandas di sempadan Torkham setelah Taliban menutup persimpangan pejalan kaki itu.

Terdahulu, ratusan warga Afghanistan berkumpul di sempadan untuk memasuki Pakistan setelah timbul khabar angin bahawa Islamabad telah membuka sempadannya, yang ditutup sejak Julai ekoran lonjakan kes COVID-19.

Sejak 15 Ogos – ketika Taliban mengambil alih kawalan Kabul – lebih 30,000 rakyat Afghanistan kembali ke tanah air melalui sempadan Torkham dari Pakistan dan sekitar 4,000 lagi memasuki Pakistan.

Bagaimanapun, Islamabad masih melarang warganya memasuki Kabul setelah pemerintah Afghanistan tumbang dan Presiden Ashraf Ghani melarikan diri.-  Agensi


Kerjasama 6 PRN: BN, PH belum bincang

REMBAU, 20 Jamadilawal 1444H, Khamis – Barisan Nasional (BN) masih belum mengadakan perbincangan mengenai kerjasama dengan Pakatan Harapan (PH) dalam enam Pilihan Raya Negeri (PRN) yang akan diadakan tahun depan, kata Datuk Seri Mohamad Hasan.

Timbalan Pengerusi BN itu berkata, pihaknya perlu mengadakan perbincangan terlebih dahulu sebelum membuat sebarang keputusan mengenai kerjasama.

“Biar pihak berkenaan berbincang kerana belum ada perbincangan lagi,” katanya kepada pemberita selepas menghadiri Hari Bertemu Pelanggan Pertubuhan Peladang Kawasan Rembau, hari ini.

Pada 2023, Pilihan Raya Negeri akan diadakan di Selangor, Pulau Pinang, Negeri Sembilan, Kedah, Kelantan dan Terengganu.

Setiausaha Agung PH, Datuk Seri Saifuddin Nasution Ismail dipetik sebagai berkata bahawa gabungan itu belum memutuskan sama ada ia akan bekerjasama dengan BN dalam enam PRN kerana ia kini tertumpu untuk mengukuhkan hubungan kerja dengan BN dalam kerajaan perpaduan.


Menteri Besar nafi Perak laksana ‘full lockdown’ Jumaat ini

IPOH, 7 Syawal 1442H, Rabu – Menteri Besar Perak Datuk Saarani Mohamad menafikan mesej tular menerusi aplikasi WhatsApp kononnya Perintah Kawalan Pergerakan (PKP) yang lebih ketat atau ‘full lockdown’ akan dilaksanakan di seluruh negeri Perak Jumaat ini.

Beliau berkata hingga hari ini, kerajaan negeri belum membuat sebarang keputusan dan masih mengadakan perbincangan lanjut berkenaan hal tersebut.

“Saya tidak pasti (dari) mana datangnya sumber maklumat itu. Yang pastinya, kita memang ada beberapa siri mesyuarat yang dijalankan bagi perbincangan berkaitan PKP namun masih belum mempunyai keputusan muktamad.

“Malahan, pada 3 petang ini, akan ada mesyuarat bagi memperhalusi keperluan untuk menangani kes COVID-19 yang semakin membimbangkan di Perak terutamanya daerah Kinta, Hulu Perak, Larut dan Selama,” katanya dalam sidang media maya dari pejabatnya hari ini.

Mesej tular itu antara lain menyebut, esok Perak akan mengumumkan pelaksanaan PKP lebih ketat yang mula berkuat kuasa pada Jumaat berikutan kebolehjangkitan yang tinggi akibat varian Afrika Selatan.

Perak mencatatkan 160 kes positif COVID-19 dan tiga kes kematian semalam.

Sementara itu, Saarani berkata kerajaan negeri telah meningkatkan jumlah katil di Pusat Kuarantin dan Rawatan COVID-19 Berisiko Rendah (PKRC) di Stadium Badminton Ipoh daripada 208 kepada 308 buah bagi menampung unjuran kes positif yang dijangka meningkat dalam tempoh tiga hingga empat minggu akan datang.

Selain itu jelasnya, kerajaan negeri juga sedang mengenal pasti lokasi PKRC yang baharu sama ada di Zon Utara atau di kawasan Hilir Perak bagi meningkatkan kesiapsiagaan Perak menghadapi kemungkinan berlaku peningkatan kes jangkitan yang berlarutan.

“Perak tidak lagi boleh bergantung kepada PKRC di MAEPS Serdang, Selangor atau di Seberang Perai di Pulau Pinang memandangkan kedua-dua PKRC berkenaan juga menghadapi peningkatan jumlah pesakit.

“Dalam pada itu, kita juga telah bersetuju untuk menyediakan peruntukan makan dan minum kepada petugas-petugas di Pusat Pemberian Vaksin (PPV) sebagai sokongan berterusan khususnya kepada petugas barisan hadapan yang terus berjuang memutuskan rantaian jangkitan COVID-19,” jelasnya.

Saarani juga memohon agar semua PPV sentiasa memastikan kepatuhan kepada prosedur operasi standard (SOP) dan bersiap siaga dengan kawalan agar tidak berlaku kesesakan yang boleh membawa kepada risiko penularan kluster baharu.

Ditanya sama ada kerajaan negeri akan membeli bekalan vaksin sendiri, Saarani berkata perkara tersebut masih dalam perbincangan dengan mengambil kira faktor kewangan sebelum membuat sebarang keputusan.

Semalam, Badan Bertindak Imunisasi COVID-19 (CITF) membenarkan negeri-negeri membeli bekalan vaksin sendiri dengan syarat vaksin yang dibeli itu perlu mendapat kelulusan daripada Bahagian Regulatori Farmasi Negara (NPRA). – Bernama


Parti menang jumlah kerusi terbanyak berhak tuntut jawatan KM: Penganalisis

KOTA KINABALU, 10 Safar 1442H, Isnin  – Kerajaan gabungan boleh dibentuk di negeri Sabah, walaupun kemenangan Gabungan Rakyat Sabah (GRS) – dianggotai Perikatan Nasional (PN), Barisan Nasional (BN) dan Parti Bersatu Sabah (PBS) – masih belum didaftarkan sebagai satu gabungan.

Penganalisis politik, Dr Romzi Ationg berkata, kerajaan baharu boleh diperintah oleh gabungan yang terdiri daripada 17 wakil rakyat Perikatan Nasional (PN), 14 (BN), 7 (PBS) dan tiga wakil rakyat Bebas iaitu jumlah 41 wakil rakyat.

Bagi jawatan Ketua Menteri, beliau berkata, secara praktikal, parti dalam PN atau BN yang memenangi jumlah kerusi terbanyak dalam Dewan Undangan Negeri (DUN) berhak menuntut jawatan Ketua Menteri.

Datuk Hajiji Noor daripada PN-Bersatu dan Datuk Seri Bung Moktar Radin (UMNO-BN) dikatakan sebagai kemungkinan menjadi calon untuk dilantik sebagai Ketua Menteri.

Susulan Pilihan Raya Negeri (PRN) Sabah semalam, pemimpin kanan PN, BN dan PBS mengadakan beberapa siri mesyuarat berhubung calon ketua menteri.

Semalam, pemimpin berkenaan menghadap Yang Dipertua Negeri Tun Juhar Mahiruddin di Istana Negeri.

Ketika meninggalkan Istana Negeri, Bung Moktar memberitahu pemberita bahawa Yang Dipertua Negeri meminta sedikit waktu bagi memutuskan calon Ketua Menteri. – Bernama


Selamat ke naik LRT selepas ini?

1. Adakah kita perlu memboikot perkhidmatan LRT selepas kemalangan yang berlaku dua hari lepas? Tunggu dulu, jangan buat keputusan ikut emosi tanpa ilmu!

2. Keselamatan (safety) boleh didefinisikan sebagai pembebasan dari risiko yang berlebihan (unacceptable risk).

3. Risiko pula dari segi teknikal dikira dengan menggabungkan kebarangkalian sesuatu insiden berlaku (possibility) dan impak buruk insiden tersebut (severity).

4. Sebelum saya menjawab soalan di atas, saya ingin bertanya anda semua pengangkutan mana yang lebih tinggi risiko (kurang selamat), menaiki kapal terbang atau kereta?

5. Jika kita menjawab berdasarkan emosi tentulah jawapannya kapal terbang. Tapi sebenarnya nahas yang melibatkan kapal terbang amat jarang berlaku berbanding kereta walaupun impak kapal terbang terhempas lebih tinggi dari kemalangan kereta.

6. Contohnya, statistik menunjukkan secara purata 500,000 kemalangan jalan raya berlaku di Malaysia setiap tahun dengan jumlah kematian mencecah 7,000 kematian.

7. Tapi cuma ada dua nahas kapal terbang Malaysia yang berlaku tujuh tahun lepas, iaitu kapal terbang Air Asia QZ8501 (terhempas di Laut Jawa) yang mengorbankan 162 nyawa dan MH370 (hilang di Laut China Selatan) yang mengorbankan 239 nyawa.

8. Bermakna hanya ada dua nahas kapal terbang yang mengorbankan sejumlah 401 orang dalam masa tujuh tahun, berbanding 3.5 juta kemalangan jalan raya yang mengorbankan sejumlah 49,000 orang dalam tempoh yang sama. Di peringkat dunia pun, kita jugak dapat memerhatikan corak yang sama.

9. Soalan seterusnya berapa orang yang telah terkorban menaiki LRT di Malaysia selama 23 tahun lepas? Kosong.

10. Jadi, mana lebih selamat naik LRT atau kereta di Malaysia? Anda jawab sendiri!

Ir Ts Lukman Al Hakim
Setiausaha Agung Barisan Jemaah Islamiah Se-Malaysia (BERJASA)